Document ID: 32013R1205

Title and Content:
ΚΑΝΟΝΙΣΜΌΣ (ΕΕ) αριθ. 1205/2013 ΤΗΣ ΕΠΙΤΡΟΠΉΣ της 26ης Νοεμβρίου 2013 για την επιβολή προσωρινού δασμού αντιντάμπινγκ στις εισαγωγές ηλιακών υαλοπινάκων από τη Λαϊκή Δημοκρατία της Κίνας Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 7, Κατόπιν διαβουλεύσεων με τη συμβουλευτική επιτροπή, Εκτιμώντας τα ακόλουθα: 1. ΔΙΑΔΙΚΑΣΙΑ 1.1. Έναρξη διαδικασίας (1) Στις 28 Φεβρουαρίου 2013 η Ευρωπαϊκή Επιτροπή (η «Επιτροπή») ανήγγειλε, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (2) («ανακοίνωση για την έναρξη διαδικασίας»), την έναρξη διαδικασίας αντιντάμπινγκ όσον αφορά τις εισαγωγές στην Ένωση ηλιακών υαλοπινάκων καταγωγής Λαϊκής Δημοκρατίας της Κίνας («ΛΔΚ» ή «η οικεία χώρα»). (2) Η έρευνα άρχισε μετά την υποβολή καταγγελίας στις 15 Ιανουαρίου 2013 από την EU ProSun Glass («ο καταγγέλλων»), εξ ονόματος παραγωγών που αντιπροσωπεύουν ποσοστό άνω του 25 % της συνολικής ενωσιακής παραγωγής ηλιακών υαλοπινάκων. Η καταγγελία περιείχε εκ πρώτης όψεως αποδεικτικά στοιχεία ύπαρξης πρακτικής ντάμπινγκ για το εν λόγω προϊόν και συνακόλουθης υλικής ζημίας, στοιχεία τα οποία θεωρήθηκαν επαρκή για να δικαιολογήσουν την έναρξη έρευνας. (3) Μετά τη δημοσίευση της ανακοίνωσης για την έναρξη της διαδικασίας, η Επιτροπή πληροφορήθηκε ότι ο ορισμός του προϊόντος στο σημείο 2 της ανακοίνωσης για την έναρξη διαδικασίας ήταν εσφαλμένος. Κατά συνέπεια, δημοσιεύθηκε διορθωτικό της ανακοίνωσης για την έναρξη της διαδικασίας στην Επίσημη Εφημερίδα της Ευρωπαϊκής Ένωσης (3), στο οποίο το μικρό λάθος διορθώθηκε. (4) Στις 27 Απριλίου 2013 η Επιτροπή ανήγγειλε, με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (4), την έναρξη παράλληλης διαδικασίας κατά των επιδοτήσεων όσον αφορά τις εισαγωγές στην Ένωση ηλιακών υαλοπινάκων καταγωγής ΛΔΚ και άρχισε χωριστή έρευνα. 1.2. Καταγραφή (5) Μαζί με την καταγγελία παρελήφθη αίτηση για την καταγραφή των εισαγωγών ηλιακών υαλοπινάκων από την οικεία χώρα, η οποία όμως αποσύρθηκε στη συνέχεια, στις 2 Οκτωβρίου 2013. 1.3. Ενδιαφερόμενα μέρη (6) Η Επιτροπή ενημέρωσε επισήμως τον καταγγέλλοντα, άλλους γνωστούς παραγωγούς της Ένωσης, τους γνωστούς παραγωγούς-εξαγωγείς στη ΛΔΚ, τους εισαγωγείς, τους εμπόρους, τους χρήστες, τους προμηθευτές και τις αρχές της ΛΔΚ για την έναρξη της έρευνας. Δόθηκε σε όλα τα ενδιαφερόμενα μέρη η δυνατότητα να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που όριζε η ανακοίνωση για την έναρξη της διαδικασίας. Η Επιτροπή ενημέρωσε επίσης τους παραγωγούς σε πιθανές ανάλογες χώρες σχετικά με την έναρξη της διαδικασίας και τους κάλεσε να συμμετάσχουν. 1.3.1. Δειγματοληψία α) Δειγματοληψία των παραγωγών της Ένωσης (7) Από την έρευνα προέκυψε ότι ο κλάδος παραγωγής της Ένωσης αποτελείται σήμερα από επτά παραγωγούς που δραστηριοποιούνται, από τους οποίους οι δύο είναι ΜΜΕ. Η Επιτροπή εξήγγειλε στην ανακοίνωση για την έναρξη διαδικασίας ότι είχε επιλέξει προσωρινά ένα δείγμα παραγωγών της Ένωσης. Αυτό το δείγμα αποτελούνταν από τέσσερις ενωσιακούς παραγωγούς που ήταν γνωστοί στην Επιτροπή ως παραγωγοί ηλιακών υαλοπινάκων πριν την έναρξη της έρευνας. Η Επιτροπή επέλεξε το δείγμα με βάση τον μεγαλύτερο δυνατό αντιπροσωπευτικό όγκο πωλήσεων του ομοειδούς προϊόντος κατά τη διάρκεια της περιόδου 1 Ιανουαρίου 2012 - 31 Δεκεμβρίου 2012. Οι παραγωγοί της Ένωσης που συμμετείχαν στο δείγμα αντιπροσωπεύουν ποσοστό άνω του 50 % της συνολικής παραγωγής της Ένωσης. Η Επιτροπή ενημέρωσε τα ενδιαφερόμενα μέρη για το προταθέν δείγμα παραγωγών της Ένωσης με σημείωμα για τον φάκελο προς εξέταση από τα ενδιαφερόμενα μέρη. Επίσης, η Επιτροπή απέστειλε επιστολή στους παραγωγούς της Ένωσης με την οποία τους κοινοποιούσε το προτεινόμενο δείγμα. Η ανακοίνωση για την έναρξη διαδικασίας καλούσε επίσης τους ενδιαφερόμενους να γνωστοποιήσουν τις απόψεις τους σχετικά με το προσωρινό δείγμα. (8) Μία ΜΜΕ εκδήλωσε ενδιαφέρον να περιληφθεί επίσης στο δείγμα. Η Επιτροπή αποφάσισε να την συμπεριλάβει στο δείγμα μαζί με μία ακόμη εταιρεία, διότι η δεύτερη εταιρεία είχε μεγαλύτερο μερίδιο στον όγκο των πωλήσεων, και να αφαιρέσει από το δείγμα την εταιρεία με τον μικρότερο όγκο πωλήσεων. Δεν ελήφθησαν άλλες παρατηρήσεις σχετικά με το δείγμα που επελέγη προσωρινά. Ως εκ τούτου, η Επιτροπή πρόσθεσε δύο εταιρείες στο αρχικά προταθέν δείγμα και αφαίρεσε μία άλλη. (9) Τέλος, μετά από τις επιτόπιες επαληθεύσεις, η Επιτροπή αποφάσισε να αφαιρέσει μία από τις πέντε εταιρείες του δείγματος, επειδή διαπιστώθηκε ότι αυτή η εταιρεία δεν ήταν αντιπροσωπευτική του κλάδου παραγωγής της Ένωσης. Ειδικότερα, η εταιρεία ήταν σε φάση έναρξης λειτουργίας (πράγμα που δεν συνέβαινε με τον κλάδο παραγωγής της Ένωσης συνολικά) και η εξέλιξη της αποδοτικότητάς της δεν θα έδινε συνεπώς την πραγματική εικόνα της κατάστασης του κλάδου παραγωγής της Ένωσης. (10) Συνεπώς, τελικά επέλεξε δείγμα από τέσσερις ενωσιακούς παραγωγούς. Το τελικό δείγμα αντιπροσωπεύει το 79 % των πωλήσεων του κλάδου παραγωγής της ενωσιακής αγοράς. Ως εκ τούτου, το δείγμα θεωρείται αντιπροσωπευτικό του κλάδου παραγωγής της Ένωσης. (11) Τρεις από τους επτά ενωσιακούς παραγωγούς ζήτησαν, βάσει του άρθρου 19 του βασικού κανονισμού, να μην αποκαλυφθεί η ταυτότητά τους. Ισχυρίστηκαν ότι υπήρχε κίνδυνος η αποκάλυψη της ταυτότητάς τους να έχει σημαντικές δυσμενείς επιπτώσεις στις επιχειρηματικές τους δραστηριότητες. Το αίτημά τους εξετάστηκε και διαπιστώθηκε ότι ήταν δικαιολογημένο. Αποφασίστηκε επίσης, λόγω του περιορισμένου αριθμού ενωσιακών παραγωγών, να μην γνωστοποιηθούν τα ονόματα των ενωσιακών παραγωγών που δεν ζήτησαν να τηρηθεί η ανωνυμία τους, επειδή αυτό θα μπορούσε να έχει ως αποτέλεσμα την ακούσια αποκάλυψη της ταυτότητας των άλλων παραγωγών. Ωστόσο, η ταυτότητα της εταιρείας Interfloat Corporation/GMB Glasmanufaktur Brandenburg GmbH (στο εξής «GMB/IF») είναι ήδη γνωστή επειδή η εταιρεία αυτή δήλωσε δημοσίως ότι ανήκει στους καταγγέλλοντες. β) Δειγματοληψία των μη συνδεδεμένων εισαγωγέων (12) Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εφόσον είναι αναγκαία, να επιλέξει δείγμα, κλήθηκαν όλοι οι μη συνδεδεμένοι εισαγωγείς να αναγγελθούν στην Επιτροπή και να παράσχουν τις πληροφορίες που προσδιορίζονταν στην ανακοίνωση για την έναρξη διαδικασίας. (13) Τέσσερις μη συνδεδεμένοι εισαγωγείς απάντησαν στο έντυπο δειγματοληψίας που επισυνάφθηκε στην ανακοίνωση για την έναρξη της διαδικασίας, ενώ μόνο δύο εισαγωγείς υπέβαλαν συγκεκριμένες απαντήσεις στο ερωτηματολόγιο. Λόγω του μικρού αριθμού συνεργασθέντων εισαγωγέων, κρίθηκε ότι δεν ήταν αναγκαίο να γίνει δειγματοληψία. γ) Δειγματοληψία των παραγωγών-εξαγωγέων (14) Λόγω του μεγάλου αριθμού παραγωγών-εξαγωγέων, η ανακοίνωση για την έναρξη διαδικασίας προέβλεψε τη διενέργεια δειγματοληψίας για τον προσδιορισμό του ντάμπινγκ, σύμφωνα με το άρθρο 17 του βασικού κανονισμού. Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εάν όντως ήταν αναγκαία, να επιλέξει δείγμα, κλήθηκαν οι παραγωγοί-εξαγωγείς να αναγγελθούν στην Επιτροπή και να παράσχουν, σύμφωνα με την ανακοίνωση για την έναρξη της διαδικασίας, βασικές πληροφορίες για τις δραστηριότητές τους σε σχέση με το υπό εξέταση προϊόν, κατά την περίοδο από την 1η Ιανουαρίου 2012 έως τις 31 Δεκεμβρίου 2012. (15) Δώδεκα κινέζοι παραγωγοί-εξαγωγείς ή όμιλοι παραγωγών-εξαγωγέων, που αντιπροσώπευαν ποσοστό άνω του 95 % των συνολικών κινεζικών εξαγωγών στην Ένωση κατά την περίοδο αυτή, κοινοποίησαν τις ζητούμενες πληροφορίες και συμφώνησαν να περιληφθούν στο δείγμα. (16) Με βάση τις πληροφορίες που έλαβε και σύμφωνα με το άρθρο 17 του βασικού κανονισμού, η Επιτροπή επέλεξε προσωρινό δείγμα πέντε παραγωγών-εξαγωγέων βάσει του μεγαλύτερου δυνατού αντιπροσωπευτικού όγκου εξαγωγών ηλιακών υαλοπινάκων προς την Ένωση, που θα μπορούσε εύλογα να ερευνηθεί εντός του διαθέσιμου χρόνου. (17) Ενημερώθηκαν όλα τα ενδιαφερόμενα μέρη καθώς και οι αρχές της ΛΔΚ για το προτεινόμενο δείγμα και κλήθηκαν να υποβάλουν τις παρατηρήσεις τους. Αφού ανέλυσε τις παρατηρήσεις που έλαβε, η Επιτροπή αποφάσισε να επιλέξει το προταθέν δείγμα των πέντε εταιρειών και ενημέρωσε όλα τα ενδιαφερόμενα μέρη για τελικό δείγμα που επελέγη. (18) Στη συνέχεια, η έρευνα αποκάλυψε ότι δύο παραγωγοί-εξαγωγείς που συμμετείχαν στο δείγμα είχαν δηλώσει μεγαλύτερες εξαγωγικές πωλήσεις προς την Ένωση και, ως εκ τούτου, είχαν περιληφθεί στο δείγμα χωρίς βάσιμο λόγο. Συνεπώς, οι δύο εταιρείες εξαιρέθηκαν από το δείγμα, αφού τους δόθηκε η δυνατότητα να υποβάλουν τις παρατηρήσεις τους. Η Επιτροπή, μετά από διεξοδική ανάλυση των παρατηρήσεων που υπέβαλαν οι εταιρείες, έκρινε ότι δεν είχαν παράσχει από πρόθεση τα εσφαλμένα αριθμητικά στοιχεία και αποφάσισε ότι θα έπρεπε να εξακολουθήσουν να θεωρούνται συνεργαζόμενα μέρη κατά την έννοια του άρθρου 18 του βασικού κανονισμού. (19) Μετά τις εν λόγω εξαιρέσεις, εξετάσθηκε το ενδεχόμενο να συμπεριληφθούν στο δείγμα και άλλοι παραγωγοί-εξαγωγείς. Ωστόσο, επειδή και οι δύο εξαιρέσεις επήλθαν σε όψιμο στάδιο της έρευνας, αυτό κρίθηκε ανέφικτο, διότι θα μπορούσε να θέσει σε κίνδυνο την ολοκλήρωση της έρευνας εντός των προβλεπόμενων προθεσμιών. (20) Ως εκ τούτου, το αναθεωρημένο δείγμα παραγωγών-εξαγωγέων ή ομίλων παραγωγών-εξαγωγέων ηλιακών υαλοπινάκων είναι το ακόλουθο: - Flat Solar Glass Group Co., Ltd, και οι συνδεδεμένες εταιρείες («Flat Glass Group»)· - Xinyi PV Products (Anhui) Holdings («Xinyi») και οι συνδεδεμένες εμπορικές εταιρείες· - Zhejiang Hehe Photovoltaic Glass Technology Co., Ltd, και οι συνδεδεμένες εταιρείες («Hehe Group»). (21) Η Επιτροπή διόρθωσε τον όγκο των συνολικών εξαγωγών του υπό εξέταση προϊόντος από τη ΛΔΚ, αφού πληροφορήθηκε σχετικά με την υπερεκτίμηση των εξαγωγών των δύο παραγωγών-εξαγωγέων (βλ. αιτιολογική σκέψη 18 ανωτέρω). Το τελικό δείγμα αντιπροσωπεύει ποσοστό άνω του 50 % του συνολικού όγκου εξαγωγών του υπό εξέταση προϊόντος στην Ένωση κατά την περίοδο από την 1η Ιανουαρίου 2012 έως τις 31 Δεκεμβρίου 2012, όπως δηλώθηκε από τους συνεργαζόμενους παραγωγούς-εξαγωγείς. Συνεπώς, θεωρείται αντιπροσωπευτικό όσον αφορά τους όγκους των εξαγωγών ηλιακών υαλοπινάκων από τη ΛΔΚ προς την Ένωση. δ) Απαντήσεις στο ερωτηματολόγιο και επιτόπιες επαληθεύσεις (22) Η Επιτροπή απέστειλε ερωτηματολόγια σε όλους τους κινέζους παραγωγούς-εξαγωγείς καθώς και στους ενωσιακούς παραγωγούς που περιλαμβάνονται στο δείγμα, στους μη συνδεδεμένους εισαγωγείς και τις ενώσεις τους, καθώς και στους χρήστες που αναγγέλθηκαν εντός των προθεσμιών που όρισε η ανακοίνωση για την έναρξη διαδικασίας. (23) Απαντήσεις στο ερωτηματολόγιο ελήφθησαν από τέσσερις κινέζους παραγωγούς-εξαγωγείς, από όλους τους ενωσιακούς παραγωγούς του δείγματος, δύο μη συνδεδεμένους εισαγωγείς της Ένωσης και 12 χρήστες. (24) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για τον προσωρινό προσδιορισμό του ντάμπινγκ, της συνακόλουθης ζημίας και του συμφέροντος της Ένωσης. Πραγματοποιήθηκαν επιτόπιες επαληθεύσεις στις εγκαταστάσεις των ακόλουθων εταιρειών ή ομίλων εταιρειών. α) Παραγωγοί της Ένωσης - GMB/IF και άλλες εταιρείες που καλύπτονται από το επιχειρηματικό απόρρητο. β) Εισαγωγείς - Vetrad NV, Κάτω Χώρες γ) Χρήστες - Sunerg Solar SRL, Ιταλία δ) Παραγωγοί-εξαγωγείς στη ΛΔΚ - Εταιρείες που συμμετέχουν στο δείγμα: - Zhejiang Jiafu Glass Co., Ltd· Zhejiang Flat Mirror Glass Co., Ltd· Flat Solar Glass Group Co., Ltd· Shanghai Flat Glass Co., Ltd («Flat Glass Group»)· - Xinyi PV Products (Anhui) Holdings Ltd και Xinyi Solar (Hong Kong) Limited («Xinyi Group»)· - Zhejiang Hehe Figured Glass Co., Ltd., Zhejiang Yaohua Import and Export Co., Ltd.,) και Zhejiang Glaverbel Glass Technology Co., Ltd, Zhejiang Hehe Photovoltaic Glass Technology Co., Ltd, Hangzhou Hehe Glass Industry Co., Ltd. («Hehe Group»). - Εταιρεία που υπόκειται σε ατομική εξέταση: - Henan Yuhua New Material Co., Ltd («Henan Yuhua»). ε) Παραγωγός στην ανάλογη χώρα - Επειδή ήταν αναγκαίο να καθοριστεί η κανονική αξία όσον αφορά τους παραγωγούς-εξαγωγείς της ΛΔΚ στην περίπτωση μη χορήγησης καθεστώτος οικονομίας της αγοράς, όπως ορίζεται στο άρθρο 2 παράγραφος 7 στοιχείο β) του βασικού κανονισμού, πραγματοποιήθηκε επιτόπια επαλήθευση για τον καθορισμό της κανονικής αξίας με βάση στοιχεία της Τουρκίας ως ανάλογης χώρας, στις εγκαταστάσεις της κατωτέρω εταιρείας: - Trakya Cam Sanayii a.ș., Τουρκία 1.3.2. Περίοδος έρευνας και εξεταζόμενη περίοδος (25) Η έρευνα για την πρακτική ντάμπινγκ και τη ζημία κάλυψε την περίοδο από 1 Ιανουαρίου 2012 έως 31 Δεκεμβρίου 2012 («περίοδος έρευνας» ή «ΠΕ»). Η εξέταση των συναφών τάσεων για την εκτίμηση της ζημίας κάλυψε την περίοδο από 1 Ιανουαρίου 2009 έως το τέλος της περιόδου έρευνας («εξεταζόμενη περίοδος»). 2. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ 2.1. Υπό εξέταση προϊόν (26) Το προϊόν της παρούσας έρευνας είναι οι ηλιακοί υαλοπίνακες που αποτελούνται από θερμικά επιβελτιωμένο κοινό επίπεδο γυαλί, με περιεκτικότητα σε σίδηρο λιγότερο από 300 ppm, ηλιακής διαπερατότητας άνω του 88 % (μετρούμενης σύμφωνα με το ΑΜ1,5 300-2 500 nm), με αντοχή στη θερμότητα έως 250 °C (μετρούμενη σύμφωνα με το πρότυπο EN 12150), αντοχή στο θερμικό σοκ Δ 150 Κ (μετρούμενη σύμφωνα με το πρότυπο EN 12150) και με μηχανική αντοχή 90 N/mm2 ή ανώτερη (μετρούμενη σύμφωνα με το πρότυπο EN 1288-3) («το υπό εξέταση προϊόν»). (27) Το υπό εξέταση προϊόν επί του παρόντος υπάγεται στον κωδικό ΣΟ ex 7007 19 80. (28) Οι ηλιακοί υαλοπίνακες είναι ένα από τα συστατικά στοιχεία για την κατασκευή φωτοβολταϊκών συστοιχιών κρυσταλλικού πυριτίου και φωτοβολταϊκών λεπτού υμενίου παραγωγής ηλεκτρικής ενέργειας καθώς και επίπεδων θερμικών συλλεκτών για την παραγωγή ζεστού νερού. 2.2. Ομοειδές προϊόν (29) Η έρευνα κατέδειξε ότι το υπό εξέταση προϊόν και το προϊόν που παράγεται και πωλείται στην εγχώρια αγορά της ΛΔΚ, το προϊόν που παράγεται και πωλείται στην Ένωση από τον ενωσιακό κλάδο παραγωγής και το προϊόν που παράγεται και πωλείται στην εγχώρια αγορά της Τουρκίας, η οποία θεωρήθηκε ότι χρησιμεύει ως ανάλογη χώρα, έχουν τα ίδια βασικά φυσικά και τεχνικά χαρακτηριστικά καθώς και τις ίδιες βασικές χρήσεις. Κατά συνέπεια, θεωρούνται προσωρινά «ομοειδή προϊόντα» κατά την έννοια του άρθρου 1 παράγραφος 4 του βασικού κανονισμού. 2.3. Ισχυρισμοί σχετικά με το πεδίο κάλυψης του προϊόντος (30) Ένας εισαγωγέας ζήτησε να εξαιρεθεί από το πεδίο της έρευνας η ύαλος που χρησιμοποιείται στην κατασκευή θερμοκηπίων, με το επιχείρημα ότι στα θερμοκήπια χρησιμοποιούνται πολύ διαφορετικά μεγέθη υαλοπινάκων, ενώ οι ηλιακοί υαλοπίνακες παράγονται μόνο σε συγκεκριμένα προκαθορισμένα μεγέθη. Επιπλέον, ο εισαγωγέας προσκόμισε πιστοποιητικό που αναφέρει ότι μέρος των εισαγωγών του περιλαμβάνει υαλοπίνακες με περιεκτικότητα σε σίδηρο μεγαλύτερη από 300 ppm. Κατά συνέπεια, το μέρος των εισαγόμενων υάλων για θερμοκήπια σαφώς δεν εμπίπτει στο πεδίο της παρούσας έρευνας. (31) Ένας άλλος εισαγωγέας ισχυρίστηκε ότι η ύαλος για κατασκευή επίπλων την οποία εισάγει (που χρησιμοποιείται σε γυάλινα ράφια, ως ένθετο επιφανειών, σε επιφάνειες τραπεζιών, σε συρόμενα θυρόφυλλα, σε υάλινες επιφάνειες, κ.λπ.) έχει τα ίδια ή πολύ παρόμοια τεχνικά χαρακτηριστικά με αυτά των ηλιακών υαλοπινάκων, αλλά ζήτησε να εξαιρεθεί από το πεδίο της έρευνας, διότι έχει διαφορετική τελική χρήση. Ωστόσο, από τα στοιχεία που προσκομίστηκαν συνάγεται ότι τα τεχνικά χαρακτηριστικά του μεγαλύτερου μέρους της υάλου που εισάγει δεν είναι στο σύνολό τους τα ίδια με αυτά των ηλιακών υαλοπινάκων που περιγράφονται στην αιτιολογική σκέψη 26 ανωτέρω. Ειδικότερα, έξι τύποι του εισαγόμενου γυαλιού έχουν περιεκτικότητα σε σίδηρο πολύ μεγαλύτερη από 300 ppm, ενώ ένας τύπος του εισαγόμενου γυαλιού έχει περιεκτικότητα σε σίδηρο κάτω από 300 ppm αλλά η ηλιακή διαπερατότητα είναι σημαντικά χαμηλότερη από το ελάχιστο που είναι 88 % και είναι αναγκαίο για να καθοριστεί ως ηλιακός υαλοπίνακας. Ο εισαγωγέας ισχυρίστηκε ότι αν και αυτά τα είδη υάλου δεν πληρούν ένα από τα τεχνικά χαρακτηριστικά του ηλιακού υαλοπίνακα όπως περιγράφεται στην αιτιολογική σκέψη 26 ανωτέρω, συμμορφώνονται ωστόσο με την κύρια ταξινόμηση για τους θερμικούς υαλοπίνακες, δηλαδή «θερμικά επιβελτιωμένο κοινό επίπεδο γυαλί». Στην προκαταρκτική γνώμη που διατύπωσε η Επιτροπή εκτιμά ότι μόνο τα είδη υάλου που πληρούν όλα τα τεχνικά χαρακτηριστικά του ηλιακού υαλοπίνακα ανήκουν στο πεδίο της έρευνας. Κατά συνέπεια, συνάγεται προσωρινά το συμπέρασμα ότι τα είδη υάλου που προαναφέρονται και εισάγονται από αυτόν τον συγκεκριμένο εισαγωγέα δεν υπάγονται στο πεδίο της έρευνας. (32) Ωστόσο, όλα τα είδη υάλου για την κατασκευή θερμοκηπίων και επίπλων, που έχουν ενδεχομένως παρόμοια τεχνικά χαρακτηριστικά με αυτά των ηλιακών υαλοπινάκων, παραμένουν στο παρόν στάδιο εντός του πεδίου του υπό εξέταση προϊόντος, εφόσον μπορούν δυνητικά να χρησιμοποιηθούν ως ηλιακοί υαλοπίνακες. (33) Ο εισαγωγέας ισχυρίστηκε επίσης ότι οι υαλοπίνακες επίπλευσης δεν θα πρέπει να συμπεριληφθούν στο πεδίο κάλυψης του προϊόντος, επειδή η διαδικασία παραγωγής τους είναι διαφορετική από εκείνη του χυτού γυαλιού το οποίο ο εισαγωγέας θεωρεί ως το μόνο είδος θερμικού υαλοπίνακα. Επιπλέον, προβλήθηκε ο ισχυρισμός ότι τα προϊόντα οικιακού εξοπλισμού από ύαλο επίπλευσης δεν μπορούν να υποκαταστήσουν τα προϊόντα από θερμικούς υαλοπίνακες και επομένως η ύαλος επίπλευσης δεν θα πρέπει θεωρηθεί ομοειδές προϊόν και δεν θα πρέπει να συμπεριληφθεί στο πεδίο της έρευνας. Στη προκαταρκτική γνώμη που διατύπωσε η Επιτροπή εκτιμά ότι η ύαλος επίπλευσης δεν μπορεί να αποκλειστεί από το πεδίο της έρευνας, επειδή συμμορφώνεται με όλα τα τεχνικά χαρακτηριστικά που περιέχονται στην αιτιολογική σκέψη 26 ανωτέρω. Επίσης, από την έρευνα προέκυψε ότι η ύαλος επίπλευσης μπορεί σαφώς να χρησιμοποιηθεί ως θερμικός υαλοπίνακας και παράγεται τόσο από τον κλάδο παραγωγής της Ένωσης όσο και από τους κινέζους εξαγωγείς. Συνεπώς, συνάγεται προσωρινά το συμπέρασμα ότι η ύαλος επίπλευσης παραμένει στο πεδίο της έρευνας. 3. ΝΤΑΜΠΙΝΓΚ 3.1. Καθεστώς οικονομίας της αγοράς («ΚΟΑ») (34) Σύμφωνα με το άρθρο 2 παράγραφος 7 στοιχείο β) του βασικού κανονισμού, στις έρευνες αντιντάμπινγκ που αφορούν εισαγωγές από τη ΛΔΚ, η κανονική αξία καθορίζεται σύμφωνα με το άρθρο 2 παράγραφοι 1 έως 6 του βασικού κανονισμού για τους παραγωγούς-εξαγωγείς που διαπιστώνεται ότι πληρούν τα κριτήρια του άρθρου 2 παράγραφος 7 στοιχείο γ) του βασικού κανονισμού. (35) Συνοπτικά, και καθαρά για λόγους αναφοράς, τα εν λόγω κριτήρια είναι τα ακόλουθα: (1) οι επιχειρηματικές αποφάσεις λαμβάνονται βάσει στοιχείων από την αγορά, χωρίς σημαντική κρατική παρέμβαση, ενώ το κόστος των σημαντικότερων εισροών πρέπει να εκφράζει σε μεγάλο βαθμό τις τιμές στην αγορά· (2) οι επιχειρήσεις πρέπει να τηρούν σαφή λογιστική καταγραφή, υποκείμενη σε ανεξάρτητο έλεγχο, βάσει των διεθνών λογιστικών προτύπων, η οποία και πρέπει να ακολουθείται συνεπώς· (3) δεν πρέπει να υφίστανται μείζονες στρεβλώσεις, προερχόμενες από το παλαιό σύστημα που δεν ακολουθούσε την οικονομία της αγοράς· (4) η νομοθεσία περί πτωχεύσεως και ιδιοκτησιακού καθεστώτος εγγυάται ασφάλεια δικαίου και λειτουργική σταθερότητα, και (5) ο καθορισμός των συναλλαγματικών ισοτιμιών γίνεται με τιμές αγοράς. (36) Δέκα συνεργαζόμενες εταιρείες ζήτησαν αναγνώριση ΚΟΑ σύμφωνα με το άρθρο 2 παράγραφος 7 στοιχείο β) του βασικού κανονισμού και απάντησαν στο έντυπο αίτησης για αναγνώριση ΚΟΑ εντός των καθορισμένων προθεσμιών. Κατ’ εφαρμογή του άρθρου 2 παράγραφος 7 στοιχείο β) του βασικού κανονισμού, διενεργήθηκε εξέταση ΚΟΑ για τις εταιρείες που είχαν περιληφθεί στο δείγμα, καθώς και για την εταιρεία στην οποία χορηγήθηκε ατομική εξέταση (βλ. αιτιολογική σκέψη 48 κατωτέρω). (37) Συνεπώς, διαπιστώθηκε ΚΟΑ για τις ακόλουθες τέσσερις εταιρείες ή ομίλους εταιρειών. - Εταιρείες του δείγματος - Zhejiang Jiafu Glass Co., Ltd; Zhejiang Flat Mirror Glass Co., Ltd; Flat Solar Glass Group Co., Ltd; Shanghai Flat Glass Co., Ltd («Flat Glass Group»)· - Xinyi PV Products (Anhui) Holdings Ltd και Xinyi Solar (Hong Kong) Limited(«Xinyi Group»)· - Zhejiang Hehe Figured Glass Co., Ltd., Zhejiang Yaohua Import and Export Co., Ltd.,), και Zhejiang Glaverbel Glass Technology Co., Ltd, Zhejiang Hehe Photovoltaic Glass Technology Co., Ltd, Hangzhou Hehe Glass Industry Co., Ltd. («Hehe Group»). - Εταιρεία που υπόκειται σε ατομική εξέταση - Henan Yuhua New Materials Co., Ltd («Henan Yuhua») (38) Η Επιτροπή αναζήτησε όλες τις πληροφορίες που έκρινε αναγκαίες και διενήργησε επιτόπιες επαληθεύσεις για όλες τις πληροφορίες που υποβλήθηκαν στο πλαίσιο των αιτήσεων ΚΟΑ στις εγκαταστάσεις των εν λόγω εταιρειών. (39) Όσον αφορά τα συνδεδεμένα μέρη, η Επιτροπή θα εξετάσει αν ο όμιλος των συνδεδεμένων εταιρειών ως σύνολο πληροί τις προϋποθέσεις καθεστώτος οικονομίας αγοράς. Κατά συνέπεια, σε περίπτωση άμεσης ή έμμεσης εμπλοκής μιας θυγατρικής ή άλλης συνδεδεμένης εταιρείας του αιτούντος στην παραγωγή ή σε πωλήσεις του υπό εξέταση προϊόντος στη ΛΔΚ, η εξέταση για ΚΟΑ διενεργείται για κάθε εταιρεία μεμονωμένα καθώς και για τον όμιλο εταιρειών συνολικά. (40) Ως εκ τούτου, διερευνήθηκαν οι ισχυρισμοί περί ΚΟΑ τεσσάρων παραγωγών-εξαγωγέων (ομίλων εταιρειών) που αποτελούνται από έντεκα νομικές οντότητες. (41) Από την έρευνα διαπιστώθηκε ότι κανένας από τους τέσσερις παραγωγούς-εξαγωγείς (ομίλους εταιρειών) που ζητούν αναγνώριση ΚΟΑ δεν μπόρεσε να αποδείξει ότι πληρούσε όλα τα κριτήρια που ορίζει το άρθρο 2 παράγραφος 7 στοιχείο γ) του βασικού κανονισμού. (42) Ειδικότερα, τρεις παραγωγοί-εξαγωγείς δεν απέδειξαν, ούτε σε ατομική βάση ούτε συλλογικά, ότι τηρούσαν σαφή λογιστική καταγραφή, υποκείμενη σε ανεξάρτητο έλεγχο, βάσει των διεθνών λογιστικών προτύπων και, κατά συνέπεια, δεν πληρούσαν το κριτήριο 2. (43) Επιπλέον, και οι τέσσερις παραγωγοί-εξαγωγείς, είτε σε ατομική βάση είτε ως ομάδα, δεν μπόρεσαν να αποδείξουν ότι δεν ήταν εκτεθειμένοι σε σημαντικές στρεβλώσεις που ήταν απόρροια του καθεστώτος ελεγχόμενης οικονομίας. Ως εκ τούτου, οι εν λόγω εταιρείες ή όμιλοι εταιρειών δεν πληρούσαν το κριτήριο 3 για το ΚΟΑ. Ειδικότερα, οι τέσσερις παραγωγοί-εξαγωγείς ή όμιλοι παραγωγών-εξαγωγέων επωφελήθηκαν από ευνοϊκά φορολογικά καθεστώτα. (44) Επιπλέον, ένας από τους εν λόγω παραγωγούς-εξαγωγείς δεν πληρούσε το κριτήριο 3 και για τον λόγο ότι διάφορες εταιρείες του ομίλου, παρά τη δεινή χρηματοοικονομική τους κατάσταση, έλαβαν σημαντική χρηματοδότηση κατά τη διάρκεια της ΠΕ (και νωρίτερα) με επιτόκια που, κατά κανόνα, υπό τις συνθήκες που επικρατούν συνήθως σε μια οικονομία της αγοράς θα εφαρμόζονταν μόνο σε οικονομικά υγιείς επιχειρήσεις. Μια άλλη ομάδα παραγωγών-εξαγωγέων δεν πληρούσε το κριτήριο 3 και εξαιτίας του γεγονότος ότι οι εταιρείες του ομίλου αγόραζαν φυσικό αέριο σε μειωμένη τιμή από κρατικό προμηθευτή. (45) Η Επιτροπή γνωστοποίησε τα αποτελέσματα της έρευνας σχετικά με το ΚΟΑ στις εμπλεκόμενες εταιρείες, στις αρχές της ΛΔΚ και στον καταγγέλλοντα και τους κάλεσε να υποβάλουν τις παρατηρήσεις τους. (46) Οι παρατηρήσεις που ελήφθησαν δεν μπορούσαν να μεταβάλουν τα προκαταρκτικά συμπεράσματα της Επιτροπής. Μετά από διαβουλεύσεις με τα κράτη μέλη, σύμφωνα με το άρθρο 2 παράγραφος 7 στοιχείο γ), όλοι οι αιτούντες ενημερώθηκαν ατομικά και επισήμως στις 13 Σεπτεμβρίου 2013 για την οριστική διαπίστωση της Επιτροπής όσον αφορά τον ισχυρισμό του καθενός σχετικά με το ΚΟΑ. (47) Κατά συνέπεια, κανένας από τους τέσσερις συνεργαζόμενους παραγωγούς-εξαγωγείς ή ομίλους παραγωγών-εξαγωγέων στη ΛΔΚ που είχαν υποβάλει αίτηση ΚΟΑ δεν μπόρεσε να αποδείξει ότι πληροί το σύνολο των κριτηρίων που ορίζονται στο άρθρο 2 παράγραφος 7 στοιχείο γ) του βασικού κανονισμού και, ως εκ τούτου, οι αιτήσεις τους για αναγνώριση ΚΟΑ απορρίφθηκαν. 3.2. Ατομική εξέταση (48) Ο ένας από τους δύο παραγωγούς-εξαγωγείς που αρχικά είχε περιληφθεί στο δείγμα, αλλά στη συνέχεια εξαιρέθηκε (βλ. αιτιολογική σκέψη 18), ζήτησε ατομική εξέταση, σύμφωνα με το άρθρο 17 παράγραφος 3 του βασικού κανονισμού, σε περίπτωση που δεν θα περιλαμβανόταν στο δείγμα. Λόγω της εξαίρεσής του από το δείγμα και του γεγονότος ότι είχε ήδη πραγματοποιηθεί επιτόπια επαλήθευση ΚΟΑ (βλ. αιτιολογική σκέψη 37 ανωτέρω), θεωρήθηκε ότι δεν θα συνιστούσε αδικαιολόγητη επιβάρυνση να διενεργηθεί στην εν λόγω εταιρεία ατομική εξέταση («ΑΕ»). Ο άλλος παραγωγός-εξαγωγέας που δεν συμπεριλήφθηκε στο δείγμα δεν ζήτησε ατομική εξέταση. 3.3. Κανονική αξία 3.3.1. Επιλογή της ανάλογης χώρας (49) Σύμφωνα με το άρθρο 2 παράγραφος 7 στοιχείο α) του βασικού κανονισμού, η Επιτροπή προέβλεψε στην ανακοίνωση για την έναρξη της διαδικασίας ότι η κανονική αξία θα έπρεπε να καθοριστεί με βάση την τιμή ή την κατασκευασμένη αξία σε τρίτη χώρα με οικονομία αγοράς, ή, σε περίπτωση που δεν βρεθεί μια κατάλληλη τρίτη χώρα με οικονομία αγοράς, η κανονική αξία θα έπρεπε να καθοριστεί με βάση τις τιμές στην Ένωση, σύμφωνα με το άρθρο 2 παράγραφος 7 στοιχείο α) του βασικού κανονισμού. Πριν καταφύγει στις τιμές της Ένωσης, η Επιτροπή θα διερευνούσε όλες τις δυνατότητες για την επιλογή κατάλληλης ανάλογης χώρας. (50) Τα ενδιαφερόμενα μέρη κλήθηκαν να υποβάλουν τις παρατηρήσεις τους σχετικά με την επιλογή της ανάλογης χώρας και τη χρήση των τιμών της Ένωσης. (51) Ελήφθησαν παρατηρήσεις από το Εμπορικό Επιμελητήριο της Κίνας για την εξαγωγή/ εισαγωγή ελαφρών βιομηχανικών και βιοτεχνικών προϊόντων («CCCLA»), από έναν μη συνδεδεμένο εισαγωγέα καθώς και από δύο κινέζους παραγωγούς-εξαγωγείς, που όλοι τάχθηκαν κατά της χρήσης των τιμών της Ένωσης για τον καθορισμό της κανονικής αξίας. Ως κατάλληλες ανάλογες χώρες προτάθηκαν η Τουρκία και η Ινδία. (52) Εν τω μεταξύ, για να διερευνήσουν όλες τις δυνατότητες για την επιλογή κατάλληλης ανάλογης χώρας, οι υπηρεσίες της Επιτροπής είχαν εντοπίσει έντεκα τρίτες χώρες με οικονομία αγοράς και με πιθανή παραγωγή ηλιακών υαλοπινάκων και, βάσει των δημόσια διαθέσιμων πληροφοριών, κάλεσαν 24 επιχειρήσεις αυτών των χωρών να συνεργαστούν με την Επιτροπή. Οι χώρες αυτές ήταν: η Αυστραλία, η Ινδία, η Ινδονησία, η Ιαπωνία, η Σαουδική Αραβία, η Νότια Αφρική, η Νότια Κορέα, η Ταϊβάν, η Ταϊλάνδη, η Τουρκία και οι ΗΠΑ. (53) Με βάση τις πληροφορίες που έχει στη διάθεσή της η Επιτροπή, εκτός από τη ΛΔΚ και την Ένωση, μόνον η Ινδία και η Τουρκία παράγουν το ομοειδές προϊόν. Για την ορθή αξιολόγηση της καταλληλότητας της Τουρκίας και της Ινδίας ως κατάλληλων ανάλογων χωρών, η Επιτροπή ανέλυσε στοιχεία σχετικά με το ομοειδές προϊόν, και ειδικότερα τον αριθμό των παραγωγών, το μέγεθος της εγχώριας αγοράς, το επίπεδο των εισαγωγών και τη σημασία των εμπορικών και μη εμπορικών φραγμών στις δύο χώρες. Ωστόσο, μόνο μία εταιρεία από την Τουρκία αναγγέλθηκε και εξέφρασε τη βούλησή της να συνεργαστεί με την Επιτροπή, μολονότι η Επιτροπή κατέβαλε πολλές προσπάθειες να εξασφαλίσει επίσης τη συνεργασία παραγωγών της Ινδίας. (54) Η Τουρκία είναι τρίτη χώρα με οικονομία αγοράς. Εφαρμόζονται στο ομοειδές προϊόν εισαγωγικοί δασμοί 3 % μάλλον ευνοουμένου κράτους. Λόγω της τελωνειακής ένωσης μεταξύ της Τουρκίας και της Ευρωπαϊκής Ένωσης, εφαρμόζονται σε διμερές επίπεδο μηδενικοί εισαγωγικοί δασμοί. Δεν υπάρχουν, εκ πρώτης όψεως, άλλοι δασμοί ή άλλοι σημαντικοί μη εμπορικοί φραγμοί σχετικά με το ομοειδές προϊόν. (55) Σύμφωνα με τον τούρκο παραγωγό που εκδήλωσε προθυμία να συνεργαστεί στην έρευνα, η εταιρεία του είναι η μόνη εταιρεία παραγωγής του ομοειδούς προϊόντος στην Τουρκία. Η εταιρεία έχει σημαντική παραγωγή και είναι παράλληλα εξαγωγέας και πωλητής του ομοειδούς προϊόντος στην εγχώρια αγορά, ενώ η εξαγόμενη ποσότητα είναι μεγαλύτερη από την ποσότητα που πωλείται στην εγχώρια αγορά. (56) Παρά την απουσία εμπορικών και μη εμπορικών φραγμών, δεν υπήρξε σχεδόν καμία εισαγωγή ηλιακών υαλοπινάκων στην τουρκική αγορά κατά τη διάρκεια της ΠΕ. Το ίδιο διάστημα, η έρευνα της Επιτροπής επιβεβαίωσε ότι ο συνεργαζόμενος παραγωγός της ανάλογης χώρας αποκόμισε εύλογο και όχι υπερβολικό κέρδος κατά τη διάρκεια της ΠΕ. (57) Με βάση τα ανωτέρω και λαμβάνοντας υπόψη όλες τις διαθέσιμες πληροφορίες στο παρόν στάδιο της έρευνας, η Τουρκία έχει επιλεγεί προσωρινά ως ανάλογη χώρα, σύμφωνα με το άρθρο 2 παράγραφος 7 στοιχείο α) του βασικού κανονισμού. 3.3.2. Κανονική αξία (58) Δεδομένου ότι απορρίφθηκαν όλες οι αιτήσεις για αναγνώριση ΚΟΑ, η κανονική αξία για όλους τους κινέζους παραγωγούς-εξαγωγείς καθορίστηκε με βάση τα στοιχεία που υπέβαλε ο παραγωγός στην ανάλογη χώρα, κατ’ εφαρμογή του άρθρου 2 παράγραφος 7 στοιχείο α) του βασικού κανονισμού. (59) Σύμφωνα με το άρθρο 2 παράγραφος 2 του βασικού κανονισμού, η Επιτροπή εξέτασε πρώτα κατά πόσον οι πωλήσεις του ομοειδούς προϊόντος στην Τουρκία σε ανεξάρτητους πελάτες ήταν αντιπροσωπευτικές. Διαπιστώθηκε ότι ο συνεργαζόμενος τούρκος παραγωγός πωλούσε αντιπροσωπευτικές ποσότητες του ομοειδούς προϊόντος στην εγχώρια αγορά της Τουρκίας σε σύγκριση με το υπό εξέταση προϊόν που εξήγαν στην Ένωση οι συμμετέχοντες στο δείγμα κινέζοι παραγωγοί-εξαγωγείς. (60) Ακολούθως, η Επιτροπή εξέτασε κατά πόσο μπορεί να θεωρηθεί ότι οι εν λόγω πωλήσεις πραγματοποιήθηκαν στο πλαίσιο συνήθων εμπορικών πράξεων σύμφωνα με το άρθρο 2 παράγραφος 4 του βασικού κανονισμού. Αυτό έγινε με τον προσδιορισμό του ποσοστού των κερδοφόρων πωλήσεων σε ανεξάρτητους πελάτες. Οι πωλήσεις θεωρήθηκαν κερδοφόρες όταν η τιμή ανά μονάδα ήταν ίση ή υψηλότερη από το κόστος παραγωγής. Για τον λόγο αυτό, υπολογίστηκε το κόστος παραγωγής του τούρκου παραγωγού κατά τη διάρκεια της ΠΕ. (61) Για τους τύπους του προϊόντος για τους οποίους η τιμή πώλησης ποσοστού άνω του 80 % του όγκου των πωλήσεων του εν λόγω τύπου προϊόντος στην εγχώρια αγορά ήταν υψηλότερη από το κόστος παραγωγής και η μέση σταθμισμένη τιμή πώλησης αυτού του τύπου ήταν ίση ή υψηλότερη από το κόστος παραγωγής ανά μονάδα προϊόντος, η κανονική αξία ανά τύπο προϊόντος υπολογίστηκε ως ο σταθμισμένος μέσος όρος των πραγματικών εγχώριων τιμών όλων των πωλήσεων του εν λόγω τύπου προϊόντος, ανεξάρτητα από το αν οι εν λόγω πωλήσεις ήταν κερδοφόρες ή όχι. (62) Στις περιπτώσεις που ο όγκος των κερδοφόρων πωλήσεων ενός τύπου προϊόντος αντιπροσώπευε ποσοστό 80 % ή κατώτερο του συνολικού όγκου των πωλήσεων του εν λόγω τύπου, ή όταν η μέση σταθμισμένη τιμή αυτού του τύπου προϊόντος ήταν χαμηλότερη από το κόστος παραγωγής ανά μονάδα, η κανονική αξία βασίστηκε στην πραγματική εγχώρια τιμή, η οποία υπολογίστηκε ως η μέση σταθμισμένη τιμή μόνο των κερδοφόρων εγχώριων πωλήσεων αυτού του τύπου κατά τη διάρκεια της ΠΕ. (63) Όσον αφορά τους μη κερδοφόρους τύπους του προϊόντος, η κανονική τιμή κατασκευάστηκε με βάση το κόστος κατασκευής του τούρκου παραγωγού, με την προσθήκη των εξόδων πωλήσεως και των γενικών και διοικητικών εξόδων (SG&A) και του κέρδους για τους κερδοφόρους τύπους προϊόντος του τούρκου παραγωγού. (64) Επειδή δεν εφαρμοζόταν τεχνολογία επίστρωσης στην παραγωγή ηλιακών υαλοπινάκων στην Τουρκία κατά την περίοδο έρευνας και δεν υπήρξε τουρκική παραγωγή ηλιακών υαλοπινάκων με τη διεργασία επίπλευσης, πολλοί τύποι προϊόντων δεν πωλήθηκαν στην εγχώρια αγορά της Τουρκίας Επομένως για τους τύπους προϊόντος που δεν πωλήθηκαν στην Τουρκία κατά τη διάρκεια της ΠΕ αλλά εξάχθηκαν από τη ΛΔΚ στην Ένωση η κανονική αξία έπρεπε να κατασκευαστεί κατ’ εφαρμογή του άρθρου 2 παράγραφος 3 του βασικού κανονισμού με βάση το κόστος παραγωγής του ανάλογου τούρκου παραγωγού, με την προσθήκη ενός εύλογου ποσού για τα έξοδα πώλησης, τα γενικά και διοικητικά έξοδα («SG&A») και για κέρδος. Το κόστος της επίστρωσης και το κόστος παραγωγής υαλοπινάκων με τη διεργασία επίπλευσης υπολογίστηκε με βάση τα στοιχεία που υπέβαλε ο κλάδος παραγωγής της Ένωσης. 3.4. Τιμές εξαγωγής (65) Οι τιμές εξαγωγής καθορίστηκαν με βάση τις πράγματι πληρωθείσες ή πληρωτέες τιμές για το υπό εξέταση προϊόν, σύμφωνα με το άρθρο 2 παράγραφος 8 του βασικού κανονισμού. 3.5. Σύγκριση (66) Η κανονική αξία και η τιμή εξαγωγής συγκρίθηκαν βάσει τιμών εκ του εργοστασίου. Τα περιθώρια ντάμπινγκ καθορίστηκαν με σύγκριση μεταξύ των ατομικών τιμών εκ του εργοστασίου των εξαγωγέων του δείγματος και των τιμών των εγχώριων πωλήσεων του παραγωγού της ανάλογης χώρας ή της κατασκευασμένης κανονικής αξίας, κατά περίπτωση. (67) Για να εξασφαλιστεί δίκαιη σύγκριση μεταξύ της κανονικής αξίας και της τιμής εξαγωγής, ελήφθησαν δεόντως υπόψη, υπό μορφή προσαρμογών, οι διαφορές που επηρεάζουν τις τιμές και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. (68) Σε αυτή τη βάση, επήλθαν προσαρμογές για να ληφθούν υπόψη τα έξοδα μεταφοράς, θαλάσσιων ναύλων και τα έξοδα ασφάλισης, διεκπεραίωσης, φόρτωσης και τα παρεπόμενα έξοδα, οι εξαγωγικοί δασμοί και οι προμήθειες, σε όλες τις περιπτώσεις κατά τις οποίες αποδείχθηκε ότι επηρεάζουν τη συγκρισιμότητα των τιμών. 3.6. Περιθώριο ντάμπινγκ (69) Για τους παραγωγούς-εξαγωγείς του δείγματος, η μέση σταθμισμένη κατασκευασμένη κανονική αξία κάθε τύπου του ομοειδούς προϊόντος στην Τουρκία συγκρίθηκε με τη μέση σταθμισμένη τιμή εξαγωγής του αντίστοιχου τύπου του προϊόντος, σύμφωνα με το άρθρο 2 παράγραφοι 11 και 12 του βασικού κανονισμού. (70) Κατ’ εφαρμογή του άρθρου 2 παράγραφοι 11 και 12 του βασικού κανονισμού, τα περιθώρια ντάμπινγκ για τους παραγωγούς-εξαγωγείς του δείγματος και του παραγωγού που του χορηγήθηκε ΑΕ καθορίστηκαν με σύγκριση μεταξύ της μέσης σταθμισμένης κατασκευασμένης κανονικής αξίας κάθε τύπου προϊόντος του ομοειδούς προϊόντος που καθορίστηκε στην Τουρκία και της μέσης σταθμισμένης τιμής εξαγωγής κάθε εταιρείας για τον αντίστοιχο τύπο του υπό εξέταση προϊόντος, εκφρασμένα ως ποσοστό της τιμής CIF στα σύνορα της Ένωσης, χωρίς δασμό. (71) Το μέσο σταθμισμένο περιθώριο ντάμπινγκ των συνεργαζόμενων παραγωγών-εξαγωγέων που δεν συμμετέχουν στο δείγμα υπολογίστηκε σύμφωνα με τις διατάξεις του άρθρου 9 παράγραφος 6 του βασικού κανονισμού. Το περιθώριο αυτό καθορίστηκε βάσει των περιθωρίων που καθορίστηκαν για τους παραγωγούς-εξαγωγείς του δείγματος. (72) Όσον αφορά όλους τους άλλους παραγωγούς-εξαγωγείς της ΛΔΚ, το περιθώριο ντάμπινγκ καθορίστηκε με βάση τα διαθέσιμα στοιχεία, σύμφωνα με το άρθρο 18 του βασικού κανονισμού. Για τον σκοπό αυτό, η Επιτροπή καθόρισε το επίπεδο συνεργασίας στη ΛΔΚ. Ως επίπεδο συνεργασίας νοείται η αναλογία του όγκου των εξαγωγών στην Ένωση των συνεργαζόμενων παραγωγών-εξαγωγέων προς τον συνολικό όγκο των εξαγωγών από την οικεία χώρα στην Ένωση που αναφέρεται στην καταγγελία (βλ. αιτιολογική σκέψη 14 ανωτέρω). (73) Το επίπεδο συνεργασίας είναι υψηλό, εφόσον οι εισαγωγές των συνεργαζόμενων παραγωγών-εξαγωγέων αντιπροσωπεύουν ποσοστό άνω του 80 % των συνολικών εξαγωγών προς την Ένωση κατά την ΠΕ. Ως εκ τούτου, το υπολειπόμενο περιθώριο ντάμπινγκ που εφαρμόζεται σε όλους τους άλλους παραγωγούς-εξαγωγείς στη ΛΔΚ καθορίστηκε σε επίπεδο που αντιστοιχεί στο υψηλότερο δυνατό περιθώριο ντάμπινγκ που διαπιστώθηκε για τους συνεργαζόμενους παραγωγούς-εξαγωγείς του δείγματος. (74) Τα καθορισθέντα προσωρινά περιθώρια ντάμπινγκ, εκφρασμένα ως ποσοστό της τιμής CIF στα σύνορα της Ένωσης, πριν την καταβολή του δασμού, έχουν ως εξής: Επωνυμία της εταιρείας Προσωρινό περιθώριο ντάμπινγκ Εταιρείες του δείγματος Flat Glass Group 86,2 % Hehe Group 75,3 % Xinyi Group 74,0 % Εταιρεία με ατομικό περιθώριο ντάμπινγκ Henan Yuhua 31,9 % Συνεργαζόμενες εταιρείες που δεν συμμετείχαν στο δείγμα, για τις οποίες εφαρμόζεται ο μέσος όρος του δείγματος 79,8 % Όλες οι άλλες εταιρείες 86,2 % 4. ΖΗΜΙΑ 4.1. Ορισμός του ενωσιακού κλάδου παραγωγής και της ενωσιακής παραγωγής (75) Το ομοειδές προϊόν κατασκευαζόταν από οκτώ παραγωγούς της Ένωσης κατά τη διάρκεια της ΠΕ. Αυτοί αποτελούν τον κλάδο παραγωγής της Ένωσης κατά την έννοια του άρθρου 4 παράγραφος 1 του βασικού κανονισμού και στο εξής θα αναφέρονται ως «ο κλάδος παραγωγής της Ένωσης». (76) Για τον καθορισμό της συνολικής παραγωγής της Ένωσης κατά την ΠΕ χρησιμοποιήθηκαν όλες οι διαθέσιμες πληροφορίες σχετικά με τον κλάδο παραγωγής της Ένωσης, συμπεριλαμβανομένων των στοιχείων που υπέβαλε ο καταγγέλλων, των μακροοικονομικών δεδομένων που υπέβαλε η ένωση παραγωγών της Ένωσης (Glass for Europe) και των απαντήσεων στο ερωτηματολόγιο των ενωσιακών παραγωγών που συμμετείχαν στο δείγμα. Εφόσον οι ηλιακοί υαλοπίνακες εισάγονται στην Ένωση στη δασμολογική κλάση 7007 19 80 - Άλλο - Γυαλιά ασφαλείας που σχηματίζονται από συγκολλημένα φύλλα, που καλύπτει άλλα προϊόντα τα οποία δεν αποτελούν αντικείμενο της παρούσας έρευνας, δεν ήταν δυνατό να χρησιμοποιηθεί η Eurostat για τον καθορισμό του όγκου των εισαγωγών και αξιών. Οι όγκοι και οι αξίες των εισαγωγών βασίστηκαν σε στοιχεία που παρείχαν ο καταγγέλλων και οι ενώσεις του κλάδου παραγωγής της Ένωσης. Όποτε ήταν εφικτό, τα στοιχεία διασταυρώθηκαν με τις απαντήσεις στο ερωτηματολόγιο. Σε αυτή τη βάση, η συνολική παραγωγή της Ένωσης υπολογίστηκε περίπου σε 21 734 000 m2 κατά την ΠΕ. (77) Όπως εξηγείται στην αιτιολογική σκέψη 10 ανωτέρω, επελέγησαν για το δείγμα τέσσερις παραγωγοί της Ένωσης που αντιπροσωπεύουν το 79 % του συνόλου των πωλήσεων του ομοειδούς προϊόντος στην Ένωση. 4.2. Καθορισμός της σχετικής αγοράς της Ένωσης (78) Κατά τη διάρκεια της έρευνας διαπιστώθηκε ότι κανένας από τους παραγωγούς της Ένωσης που συμμετείχαν στο δείγμα δεν προοριζόταν για δέσμια χρήση. (79) Κατά συνέπεια, δεν είναι αναγκαίο για τους σκοπούς της παρούσας έρευνας να γίνει ξεχωριστή ανάλυση των δέσμιων πωλήσεων. 4.3. Κατανάλωση της Ένωσης (80) Η κατανάλωση της Ένωσης καθορίστηκε με βάση τον όγκο των συνολικών πωλήσεων όλων των παραγωγών της Ένωσης στην αγορά της Ένωσης, αφού αφαιρέθηκαν οι εξαγωγές τους και συνυπολογίστηκαν οι εισαγωγές από τη ΛΔΚ και οι εισαγωγές από άλλες τρίτες χώρες. Όπως εξηγήθηκε στην αιτιολογική σκέψη 76, η κατανάλωση της Ένωσης υπολογίστηκε με βάση τα στοιχεία που προσκόμισαν ο καταγγέλλων και ο κλάδος παραγωγής της Ένωσης (Glass for Europe) και, όταν ήταν δυνατό, διασταυρώθηκε με τις απαντήσεις των ενωσιακών παραγωγών του δείγματος στο ερωτηματολόγιο. (81) Η κατανάλωση της Ένωσης εξελίχθηκε ως εξής: Πίνακας 1 κατανάλωση της Ένωσης (1 000 m2) 2009 2010 2011 ΠΕ Συνολική κατανάλωση της Ένωσης 19 440 28 504 35 258 29 040 Δείκτης 100 147 181 149 Πηγή: Glass for Europe και ο καταγγέλλων (82) Κατά την εξεταζόμενη περίοδο, η συνολική κατανάλωση της Ένωσης αυξήθηκε κατά 49 % μεταξύ του 2009 και της ΠΕ, αλλά μειώθηκε κατά την ΠΕ σε σύγκριση με το 2011. Σε γενικές γραμμές, η κατανάλωση ηλιακών υαλοπινάκων της Ένωσης αυξήθηκε σημαντικά σε σύγκριση με το επίπεδο του 2009. Αυτό οφείλεται κυρίως στην αύξηση της κατανάλωσης των τελικών προϊόντων, ιδίως ηλιακών συστοιχιών (βλ. αιτιολογική σκέψη 142 κατωτέρω). 4.4. Εισαγωγές από την οικεία χώρα 4.4.1. Όγκος και μερίδιο αγοράς των εισαγωγών που αποτελούν αντικείμενο ντάμπινγκ από την οικεία χώρα (83) Οι εισαγωγές στην Ένωση που αποτελούν αντικείμενο ντάμπινγκ από την οικεία χώρα εξελίχθηκαν ως εξής: Πίνακας 2 Όγκος των εισαγωγών (1 000 m2) και μερίδιο αγοράς 2009 2010 2011 ΠΕ Όγκος εισαγωγών από τη ΛΔΚ (1 000 m2) 1 200 2 050 6 150 8 350 Δείκτης 100 171 513 696 Μερίδιο αγοράς 6,2 % 7,2 % 17,4 % 28,8 % Δείκτης 100 117 283 466 Πηγή: Glass for Europe και ο καταγγέλλων (84) Κατά την εξεταζόμενη περίοδο, ο όγκος των εισαγωγών του υπό εξέταση προϊόντος που αποτελούν αντικείμενο ντάμπινγκ στην Ένωση αυξήθηκε σημαντικά κατά 596 %. Αυτό επέφερε σημαντικές αυξήσεις του μεριδίου αγοράς των εισαγωγών του υπό εξέταση προϊόντος που αποτελούν αντικείμενο ντάμπινγκ στην Ένωση. Ειδικότερα, το μερίδιο αγοράς των εισαγωγών αυτών αυξήθηκε από 6,1 % σε 28,7 %. Συνολικά, οι εισαγωγές του υπό εξέταση προϊόντος που αποτελούν αντικείμενο ντάμπινγκ αυξήθηκαν σημαντικά μεταξύ του 2009 και της ΠΕ, τόσο σε όγκο όσο και σε μερίδιο αγοράς. (85) Η αύξηση των εισαγωγών που αποτελούν αντικείμενο ντάμπινγκ από την οικεία χώρα υπερέβη κατά πολύ την αύξηση της κατανάλωσης στην Ένωση του υπό εξέταση προϊόντος και των ομοειδών προϊόντων. Κατά συνέπεια, οι παραγωγοί-εξαγωγείς μπόρεσαν να επωφεληθούν σε πολύ μεγαλύτερο βαθμό από την αύξηση της κατανάλωσης στην Ένωση και ενίσχυσαν σημαντικά τη θέση τους στην αγορά. 4.4.2. Τιμές των εισαγωγών που αποτελούν αντικείμενο ντάμπινγκ από την οικεία χώρα και πωλήσεις σε χαμηλότερες τιμές (86) Η μέση τιμή των εισαγωγών που αποτελούν αντικείμενο ντάμπινγκ στην Ένωση από την οικεία χώρα εξελίχθηκε ως εξής: Πίνακας 3 Τιμές εισαγωγής (ευρώ/m2) 2009 2010 2011 ΠΕ ΛΔΚ 6,02 6,10 4,96 4,38 Δείκτης 100 101 82 73 Πηγή: Καταγγέλλων και απαντήσεις των κινέζων παραγωγών-εξαγωγέων στο ερωτηματολόγιο (87) Η μέση τιμή εισαγωγής του υπό εξέταση προϊόντος μειώθηκε κατά την εξεταζόμενη περίοδο. Η μέση τιμή εισαγωγής μειώθηκε κατά 27,2 % από 6,02 ευρώ/m2 το 2009 σε 4,38 ευρώ/m2 κατά την περίοδο της έρευνας. (88) Για να προσδιοριστούν οι υποτιμολογήσεις κατά τη διάρκεια της ΠΕ, πραγματοποιήθηκε σύγκριση μεταξύ των μέσων σταθμισμένων τιμών πώλησης ανά τύπο προϊόντος από τους ενωσιακούς παραγωγούς που συμμετείχαν στο δείγμα προς μη συνδεδεμένους πελάτες στην ενωσιακή αγορά, προσαρμοσμένων στις τιμές εκ του εργοστασίου, και των αντίστοιχων μέσων σταθμισμένων τιμών ανά τύπο προϊόντος των εισαγωγών από τους συνεργασθέντες κινέζους παραγωγούς του δείγματος στον πρώτο ανεξάρτητο πελάτη στην αγορά της Ένωσης, που καθορίζεται βάσει τιμής CIF, με προσαρμογές προς τα πάνω, δηλ. με τον δασμό, τα έξοδα εκτελωνισμού, διακίνησης και φόρτωσης. Οι προσαρμογές αυτές αυξάνουν την τιμή, ανάλογα με τον αριθμό ελέγχου του προϊόντος, κατά 7 έως 15 %. (89) Η σύγκριση της τιμής, που πραγματοποιήθηκε για κάθε αριθμό τύπου προϊόντος, για τις πράξεις που αφορούσαν το ίδιο επίπεδο συναλλαγών, με τη δέουσα αναπροσαρμογή, όπως ορίζεται στην αιτιολογική σκέψη 88 ανωτέρω, και αφού αφαιρέθηκαν οι μειώσεις και εκπτώσεις. Το αποτέλεσμα της σύγκρισης, όταν εκφράζεται ως ποσοστό του κύκλου εργασιών των παραγωγών της Ένωσης που συμμετείχαν στο δείγμα κατά τη διάρκεια της ΠΕ, κατέδειξε μέσο σταθμισμένο περιθώριο υποτιμολόγησης μεταξύ 10,6 % και 26,7 % των τιμών των παραγωγών της Ένωσης του δείγματος από τις εισαγωγές που αποτελούν αντικείμενο ντάμπινγκ του υπό εξέταση προϊόντος. 4.5. Οικονομική κατάσταση του κλάδου παραγωγής της Ένωσης (90) Σύμφωνα με το άρθρο 3 παράγραφος 5 του βασικού κανονισμού, η εξέταση των επιπτώσεων των εισαγωγών που αποτελούν αντικείμενο ντάμπινγκ στον κλάδο παραγωγής της Ένωσης περιέλαβε αξιολόγηση όλων των οικονομικών παραμέτρων και δεικτών που έχουν σχέση με την κατάσταση του κλάδου παραγωγής της Ένωσης κατά την εξεταζόμενη περίοδο. (91) Όπως εξηγείται στις αιτιολογικές σκέψεις 7 και 8 ανωτέρω, για την εξέταση της πιθανής ζημίας που υπέστη ο κλάδος παραγωγής της Ένωσης διενεργήθηκε δειγματοληψία. (92) Για τους σκοπούς της ανάλυσης της ζημίας, η Επιτροπή έκανε διάκριση μεταξύ των μακροοικονομικών και μικροοικονομικών δεικτών ζημίας. Η Επιτροπή ανέλυσε τους μακροοικονομικούς δείκτες για την εξεταζόμενη περίοδο με βάση τα στοιχεία που γνωστοποίησε ο κλάδος παραγωγής της Ένωσης σε σχέση με όλους τους ενωσιακούς παραγωγούς. Η Επιτροπή ανέλυσε τους μικροοικονομικούς δείκτες με βάση τις απαντήσεις στο ερωτηματολόγιο των ενωσιακών παραγωγών του δείγματος. (93) Για τους σκοπούς της παρούσας έρευνας, εκτιμήθηκαν οι εξής μακροοικονομικοί δείκτες: παραγωγή, παραγωγική ικανότητα, χρησιμοποίηση της παραγωγικής ικανότητας, όγκος πωλήσεων, μερίδιο αγοράς, ανάπτυξη, απασχόληση, παραγωγικότητα, μέγεθος του περιθωρίου ντάμπινγκ και ανάκαμψη από τις επιπτώσεις προηγούμενων πρακτικών ντάμπινγκ. (94) Εκτιμήθηκαν οι ακόλουθοι μικροοικονομικοί δείκτες: μέσες τιμές ανά μονάδα, κόστος ανά μονάδα προϊόντος, κόστος εργασίας, αποθέματα, κερδοφορία, ταμειακές ροές, επενδύσεις, απόδοση επενδύσεων και ικανότητα άντλησης κεφαλαίων. 4.6. Μακροοικονομικοί δείκτες 4.6.1. Παραγωγή, παραγωγική ικανότητα και χρησιμοποίηση ικανότητας (95) Η συνολική παραγωγή της Ένωσης, η παραγωγική ικανότητα και η χρησιμοποίηση της ικανότητας εξελίχθηκαν ως ακολούθως κατά την εξεταζόμενη περίοδο: Πίνακας 4 Παραγωγή, παραγωγική ικανότητα και χρησιμοποίηση ικανότητας 2009 2010 2011 ΠΕ Παραγωγική ικανότητα (1 000 m2) 39 000 44 611 48 511 54 615 Δείκτης 2009 100 114 124 140 Όγκος παραγωγής (1 000 m2) 17 540 29 245 31 245 21 734 Δείκτης 100 167 178 124 Χρησιμοποίηση παραγωγικής ικανότητας 45 % 66 % 64 % 40 % Δείκτης 100 146 143 88 Πηγή: Καταγγέλλων και απαντήσεις των παραγωγών της Ένωσης στο ερωτηματολόγιο (96) Η παραγωγή του κλάδου παραγωγής της Ένωσης αυξήθηκε κατά την εξεταζόμενη περίοδο παράλληλα με την κατανάλωση. Η παραγωγή κορυφώθηκε το 2011 και στη συνέχεια μειώθηκε κατά 30 % κατά την ΠΕ. Λόγω της μεγάλης αύξησης της κατανάλωσης, ο ενωσιακός κλάδος παραγωγής αύξησε την παραγωγική ικανότητά του κατά 40 % κατά την εξεταζόμενη περίοδο. Μολονότι τα επίπεδα παραγωγής ήταν υψηλότερα, η χρησιμοποίηση της παραγωγικής ικανότητας των παραγωγών της Ένωσης μειώθηκε κατά 5 ποσοστιαίες μονάδες, επειδή ο κλάδος παραγωγής της Ένωσης αύξησε την ικανότητα παραγωγής του λόγω της έντονης ζήτησης και έφτασε στο 40 % κατά τη διάρκεια της ΠΕ. (97) Αν και η ικανότητα του κλάδου παραγωγής της Ένωσης αυξήθηκε ακολουθώντας την αύξηση της κατανάλωσης, τα επίπεδα παραγωγής του κλάδου παραγωγής της Ένωσης αυξήθηκαν κατά μικρότερο ποσοστό από αυτό της κατανάλωσης και η χρησιμοποίηση της παραγωγικής ικανότητας, ύστερα από σημαντική τα πρώτα τρία χρόνια της εξεταζόμενης περιόδου, μειώθηκε κατά την περίοδο έρευνας, γεγονός που συνέπεσε με την αύξηση του μεριδίου αγοράς των εισαγωγών που αποτελούν αντικείμενο ντάμπινγκ από την οικεία χώρα. 4.6.2. Όγκος πωλήσεων και μερίδιο αγοράς (98) Ο όγκος πωλήσεων του κλάδου παραγωγής της Ένωσης και το μερίδιο αγοράς εξελίχθηκαν ως εξής κατά την εξεταζόμενη περίοδο: Πίνακας 5 Όγκος πωλήσεων και μερίδιο αγοράς 2009 2010 2011 ΠΕ Όγκος πωλήσεων (1 000 m2) 17 540 25 568 27 821 19 667 Δείκτης 100 146 159 112 Μερίδιο αγοράς 90,2 % 89,7 % 78,9 % 67,7 % Δείκτης 100 99 87 75 Πηγή: Glass for Europe και καταγγέλλων (99) Κατά την εξεταζόμενη περίοδο, ο όγκος των πωλήσεων του κλάδου παραγωγής της Ένωσης αυξήθηκε κατά 12 %. Εντούτοις, στο πλαίσιο της αύξησης της κατανάλωσης στην Ένωση κατά 49 %, αυτό είχε ως αποτέλεσμα τη μείωση του μεριδίου αγοράς του ενωσιακού κλάδου παραγωγής από 90,2 % το 2009 σε 67,7 % κατά τη διάρκεια της ΠΕ, δηλαδή σημαντική μείωση κατά 25 % κατά την εξεταζόμενη περίοδο. Η αύξηση των πωλήσεων του ενωσιακού κλάδου παραγωγής ήταν πολύ μικρότερη από την αύξηση των εισαγωγών που αποτελούν αντικείμενο ντάμπινγκ από την εν λόγω χώρα. Κατά συνέπεια, οι παραγωγοί της Ένωσης δεν μπόρεσαν να επωφεληθούν πλήρως από την αυξανόμενη κατανάλωση και, ως εκ τούτου, το μερίδιο αγοράς τους μειώθηκε κατά την εξεταζόμενη περίοδο. 4.6.3. Ανάπτυξη (100) Η ανάπτυξη του ενωσιακού κλάδου παραγωγής αποτυπώνεται στους δείκτες όγκου, όπως η παραγωγή και οι πωλήσεις, αλλά κυρίως το μερίδιο αγοράς. Παρά την αύξηση της κατανάλωσης κατά την εξεταζόμενη περίοδο, η αύξηση του μεριδίου αγοράς των παραγωγών της Ένωσης δεν ήταν αντίστοιχη με την αύξηση της κατανάλωσης. Το μερίδιο αγοράς του ενωσιακού κλάδου παραγωγής μειώθηκε κατά την περίοδο αυτή, ενώ ο όγκος των εισαγωγών αυξήθηκε. Κατά την ίδια περίοδο, το μερίδιο αγοράς των εισαγωγών από τη ΛΔΚ αυξήθηκε κατά 366 %. Το γεγονός ότι ο ενωσιακός κλάδος παραγωγής δεν μπόρεσε να επωφεληθεί πλήρως από την ανάπτυξη της αγοράς είχε συνολικά αρνητικό αντίκτυπο στην οικονομική του κατάσταση. 4.6.4. Απασχόληση και παραγωγικότητα (101) Η απασχόληση και η παραγωγικότητα εξελίχθηκαν ως εξής κατά την εξεταζόμενη περίοδο: Πίνακας 6 Απασχόληση και παραγωγικότητα 2009 2010 2011 ΠΕ Απασχόληση - ισοδύναμο πλήρους απασχόλησης (ΙΠΑ) 565 792 932 857 Δείκτης 100 140 165 152 Παραγωγικότητα (1 000 m2/ΙΠΑ) 31 37 34 25 Δείκτης 100 119 108 82 Πηγή: Καταγγέλλων και απαντήσεις των παραγωγών της Ένωσης στο ερωτηματολόγιο (102) Συνολικά, η απασχόληση αυξήθηκε κατά 52 % μεταξύ του 2009 και της ΠΕ. Ωστόσο, η αύξηση σημειώθηκε κατά την περίοδο έως το 2011, όταν κορυφώθηκε φθάνοντας τα 932 ισοδύναμα πλήρους απασχόλησης (ΙΠΑ), και στη συνέχεια μειώθηκε σε 857 ΙΠΑ κατά τη διάρκεια της ΠΕ. Η παραγωγικότητα παρέμεινε σχετικά σταθερή σε όλη την περίοδο 2009-2012. Αυτό οφείλεται εν μέρει στο γεγονός ότι η παραγωγή του ομοειδούς προϊόντος είναι αυτοματοποιημένη σε πολύ μεγάλο βαθμό και απαιτεί μικρό αριθμό εργαζομένων. Ωστόσο, κατά τη διάρκεια της ΠΕ η παραγωγικότητα μειώθηκε κατά 24,4 % σε σύγκριση με το 2011. Αυτό ήταν αποτέλεσμα της μείωσης της παραγωγής κατά περίπου 30 % κατά την ίδια περίοδο. (103) Ως εκ τούτου, η απασχόληση μειώθηκε κατά τη διάρκεια της ΠΕ εξαιτίας της τάσης της παραγωγής του ομοειδούς προϊόντος στην Ένωση κατά τη διάρκεια της ΠΕ. 4.6.5. Μέγεθος του περιθωρίου ντάμπινγκ και ανάκαμψη από τις επιπτώσεις των προηγούμενων πρακτικών ντάμπινγκ (104) Όλα τα περιθώρια ντάμπινγκ είναι σημαντικά υψηλότερα από το ελάχιστο επίπεδο. Λαμβανομένου υπόψη του όγκου και των τιμών των εισαγωγών από την οικεία χώρα, οι επιπτώσεις του μεγέθους των πραγματικών περιθωρίων ντάμπινγκ στον κλάδο παραγωγής της Ένωσης μπορεί να θεωρηθούν ουσιώδεις. (105) Εφόσον η παρούσα είναι η πρώτη έρευνα αντιντάμπινγκ όσον αφορά το υπό εξέταση προϊόν, δεν τίθεται θέμα αξιολόγησης της ανάκαμψης από παλαιότερες πρακτικές ντάμπινγκ. 4.6.6. Μικροοικονομικοί δείκτες (106) Όπως αναφέρεται ανωτέρω στην αιτιολογική σκέψη 92, οι μικροοικονομικοί δείκτες αναλύονται με βάση τις απαντήσεις στο ερωτηματολόγιο των παραγωγών της Ένωσης που συμμετείχαν στο δείγμα. Για τους περισσότερους από τους εν λόγω παραγωγούς της Ένωσης, το 2009 ήταν το έτος που πραγματοποίησαν τις αρχικές επενδύσεις τους και άρχισαν να παράγουν το ομοειδές προϊόν. Συνεπώς, όλοι οι δείκτες που αναλύονται κατωτέρω επηρεάζονται σημαντικά από αυτό το στάδιο εκκίνησης το 2009. Για να καταδειχθούν οι τάσεις χωρίς τις στρεβλωτικές επιπτώσεις της φάσης εκκίνησης από τις εταιρείες του δείγματος, παρατίθενται επίσης δείκτες από το 2010. 4.6.7. Τιμές και παράγοντες που επηρεάζουν τις τιμές (107) Οι μέσες τιμές πώλησης των ενωσιακών παραγωγών του δείγματος σε μη συνδεδεμένους πελάτες στην Ένωση παρουσίασαν την κατωτέρω εξέλιξη κατά την εξεταζόμενη περίοδο: Πίνακας 7 Μέσες τιμές πώλησης στην Ένωση 2009 2010 2011 ΠΕ Μέση τιμή πώλησης ανά μονάδα στην αγορά της Ένωσης (ευρώ/m2) 10,64 9,07 8,91 8,20 Δείκτης 2009 100 85 84 77 Δείκτης 2010 117 100 98 90 Κόστος παραγωγής ανά μονάδα (ευρώ/m2) 13,00 8,34 8,42 9,30 Δείκτης 2009 100 64 65 72 Δείκτης 2010 156 100 101 112 Πηγή: Απαντήσεις των παραγωγών της Ένωσης στο ερωτηματολόγιο (108) Οι τιμές πωλήσεων ανά μονάδα μειώνονταν συνεχώς καθ’ όλη την εξεταζόμενη περίοδο, αλλά η μείωση των τιμών ήταν ιδιαιτέρως έντονη κατά την ΠΕ, με μείωση κατά 7,9 % σε σύγκριση με το 2011, κατά 9,5 % σε σύγκριση με το 2010 και κατά 23 % σε σύγκριση με το 2009. (109) Παρά τη μεγάλη διαφορά μεταξύ της μέσης μοναδιαίας τιμής πώλησης του κλάδου παραγωγής της Ένωσης και των κινεζικών τιμών εισαγωγής, όπως εξηγείται στην αιτιολογική σκέψη 89 ανωτέρω, η πραγματική υποτιμολόγηση που βασίζεται στη σύγκριση ανά τύπο προϊόντος ήταν πολύ χαμηλότερη, δηλαδή μεταξύ 10,6 % και 26,7 % κατά τη διάρκεια της περιόδου έρευνας. (110) Το κόστος παραγωγής ανά μονάδα παρουσίασε αύξηση άνω του 10 % μεταξύ του 2011 και της ΠΕ, ενώ η κατανάλωση παρέμεινε σχετικά σταθερή μεταξύ του 2010 και του 2011. Το κόστος παραγωγής ακολούθησε γενικά την τάση της τιμής πώλησης μεταξύ του 2009 και της ΠΕ. Η αύξηση του κόστους παραγωγής ανά μονάδα οφειλόταν στη μείωση του όγκου παραγωγής, ενώ το συνολικό κόστος παραγωγής στην πραγματικότητα μειώθηκε μεταξύ του 2011 και της ΠΕ. 4.6.8. Κόστος εργασίας (111) Το μέσο κόστος εργασίας των ενωσιακών παραγωγών του δείγματος παρουσίασε την κατωτέρω εξέλιξη κατά την εξεταζόμενη περίοδο: Πίνακας 8 Μέσο κόστος εργασίας ανά απασχολούμενο 2009 2010 2011 ΠΕ Μέσο κόστος ανά απασχολούμενο (ευρώ) 45 232 44 503 48 288 50 615 Δείκτης 2009 100 98 107 112 Δείκτης 2010 102 100 109 114 Πηγή: Απαντήσεις των παραγωγών της Ένωσης στο ερωτηματολόγιο (112) Μεταξύ του 2009 και της ΠΕ, το μέσο κόστος εργασίας ανά απασχολούμενο αυξανόταν συνεχώς, με συνολική αύξηση 12 %. Η μεγαλύτερη αύξηση σημειώθηκε, ωστόσο, μεταξύ 2011 και της ΠΕ, κατά 4,8 %. Η συνολική αύξηση του κόστους εργασίας μπορεί να αποδοθεί εν μέρει στον πληθωρισμό και στο κόστος των απολύσεων που πραγματοποίησαν ορισμένοι παραγωγοί της Ένωσης λόγω της συρρίκνωσης του κλάδου παραγωγής μεταξύ 2011 και της ΠΕ. 4.6.8. Αποθέματα (113) Τα επίπεδα των αποθεμάτων των ενωσιακών παραγωγών του δείγματος παρουσίασαν την κατωτέρω εξέλιξη κατά την εξεταζόμενη περίοδο: Πίνακας 9 Αποθέματα 2009 2010 2011 ΠΕ Τελικά αποθέματα (1 000 m2) 1 540 1 875 1 657 1 778 Δείκτης 2009 100 122 108 115 Δείκτης 2010 82 100 88 95 Πηγή: Απαντήσεις των παραγωγών της Ένωσης στο ερωτηματολόγιο (114) Τα αποθέματα αυξήθηκαν κατά 7,3 % μεταξύ του 2011 και της ΠΕ και κατά 15 % μεταξύ του 2009 και της ΠΕ, ενώ μειώθηκαν κατά 11,6 % μεταξύ του 2010 και του 2011. (115) Η έρευνα κατέδειξε ότι, λόγω της μείωσης των πωλήσεων, τόσο σε όγκο όσο και σε αξία, οι παραγωγοί της Ένωσης θα είχαν την τάση να διατηρούν περιορισμένα αποθέματα του ομοειδούς προϊόντος. Επομένως, η αύξηση των αποθεμάτων του ομοειδούς προϊόντος κατά την εξεταζόμενη περίοδο αποτελεί σημαντικό δείκτη για να διαπιστωθεί αν ο κλάδος παραγωγής της Ένωσης υπέστη σημαντική ζημία. 4.6.10. Αποδοτικότητα, ταμειακή ροή, επενδύσεις, απόδοση επενδύσεων και ικανότητα άντλησης κεφαλαίων (116) Η αποδοτικότητα, η ταμειακή ροή, οι επενδύσεις και η απόδοση των επενδύσεων των ενωσιακών παραγωγών του δείγματος παρουσίασαν την κατωτέρω εξέλιξη κατά την εξεταζόμενη περίοδο: Πίνακας 10 Κερδοφορία, ταμειακή ροή, επενδύσεις και απόδοση των επενδύσεων 2009 2010 2011 ΠΕ Αποδοτικότητα -20,3 % 8,3 % 8,2 % -14,5 % Δείκτης 2009 100 241 240 129 Δείκτης 2010 - 244 100 99 - 174 Ταμειακές ροές (1 000 ευρώ) -21 550 29 574 33 425 6 200 Δείκτης 2009 100 337 355 229 Δείκτης 2010 -73 100 113 21 Επενδύσεις (1 000 ευρώ) 46 087 18 230 7 633 10 712 Δείκτης 2009 100 40 17 23 Δείκτης 2010 253 100 42 59 Απόδοση των επενδύσεων -6,9 % 9,6 % 13,3 % -11,5 % Δείκτης 2009 100 339 393 66 Δείκτης 2010 -72 100 139 - 120 Πηγή: Απαντήσεις των παραγωγών της Ένωσης στο ερωτηματολόγιο (117) Η αποδοτικότητα των παραγωγών της Ένωσης που συμπεριλαμβάνονταν στο δείγμα καθορίστηκε με την έκφραση του καθαρού προ φόρου κέρδους των πωλήσεων του ομοειδούς προϊόντος σε μη συνδεδεμένους πελάτες εντός της Ένωσης, ως ποσοστό του κύκλου εργασιών των εν λόγω πωλήσεων. (118) Το 2009, οι περισσότεροι από τους ενωσιακούς παραγωγούς που συμμετείχαν στο δείγμα υπέστησαν ζημία η οποία, όπως εξηγείται ανωτέρω, οφειλόταν κυρίως στο γεγονός ότι άρχισαν να παράγουν το ομοειδές προϊόν εκείνη την εποχή. Το 2010, το μέσο κέρδος ανερχόταν ήδη στο 8,31 %. Στη συνέχεια, η αποδοτικότητα μειώθηκε ελαφρώς το 2011, όταν άρχισαν να αυξάνονται οι εισαγωγές που αποτελούν αντικείμενο ντάμπινγκ. Τέλος, ο κλάδος παραγωγής υπέστη σημαντικές ζημίες κατά τη διάρκεια της ΠΕ, δηλαδή μείωση κατά 276,6 % σε σύγκριση με το 2011. (119) Οι καθαρές ταμειακές ροές, που δηλώνουν την ικανότητα των ενωσιακών παραγωγών του δείγματος να χρηματοδοτούν οι ίδιοι τις δραστηριότητές τους, παρουσίασαν έντονη πτώση κατά 81 % μεταξύ του 2011 και της ΠΕ. Αυξάνονταν προοδευτικά από το 2010 και συνολικά αυξήθηκαν κατά την εξεταζόμενη περίοδο. (120) Η απόδοση των επενδύσεων («ΑΕ») εκφραζόταν ως ποσοστό κέρδους επί της καθαρής λογιστικής αξίας των επενδύσεων. (121) Ο ανωτέρω πίνακας δείχνει ότι, μετά τη φάση εκκίνησης το 2009, όταν κλάδος παραγωγής πραγματοποίησε σημαντικές επενδύσεις στο ομοειδές προϊόν, οι επενδύσεις μειώνονταν σταθερά μεταξύ 2009 και 2011 και στη συνέχεια αυξήθηκαν κατά την ΠΕ. Ωστόσο, οι επενδύσεις παρέμειναν σε χαμηλά επίπεδα κατά την ΠΕ σε σύγκριση με τα επίπεδα του 2009. Οι επενδύσεις κατά την ΠΕ αφορούσαν κυρίως την Ε&Α καθώς και τη βελτίωση και διατήρηση της τεχνολογίας και της διεργασίας παραγωγής, με σκοπό τη βελτίωση της αποδοτικότητας. Ειδικότερα, ο κλάδος επένδυσε σε νέους τύπους του προϊόντος που δεν εισάγονταν από τη ΛΔΚ κατά την ίδια περίοδο και είναι υψηλής έντασης έρευνας και καινοτομίας. (122) Αντίθετως, η απόδοση των επενδύσεων μειώθηκε κατά 34 % το διάστημα 2009-2012. Ωστόσο, αυξανόταν σταθερά πριν από την περίοδο της έρευνας, παρουσιάζοντας αύξηση κατά 293 % μεταξύ 2009 και 2011, αλλά μειώθηκε κατά 186 % κατά τη διάρκεια της ΠΕ σε σύγκριση με το 2011. (123) Όσον αφορά την ικανότητα άντλησης κεφαλαίων, διαπιστώθηκε ότι υπήρχε συνεχής υποβάθμιση της ικανότητας του κλάδου παραγωγής της Ένωσης να παράγει ταμειακά διαθέσιμα για το ομοειδές προϊόν και, κατά συνέπεια, εξασθένιση της οικονομικής κατάστασης του κλάδου παραγωγής της Ένωσης. 4.7. Συμπέρασμα σχετικά με τη ζημία (124) Η ανάλυση της κατάστασης του κλάδου παραγωγής της Ένωσης καταδεικνύει σαφή πτωτική τάση για τους περισσότερους δείκτες ζημίας. Σε συνθήκες γενικά αυξανόμενης κατανάλωσης, η συνολική παραγωγή αυξήθηκε κατά την εξεταζόμενη περίοδο. Παρότι αυξήθηκε ο όγκος των πωλήσεων, το μερίδιο αγοράς του κλάδου παραγωγής της Ένωσης συρρικνώθηκε κατά την ΠΕ σε συνθήκες μεγαλύτερης αύξησης της κατανάλωσης κατά την εξεταζόμενη περίοδο. Η μέση τιμή πώλησης μειώθηκε απότομα κατά την εξεταζόμενη περίοδο, επηρεάζοντας αρνητικά όλους τους δείκτες οικονομικών επιδόσεων, όπως η αποδοτικότητα, η ταμειακή ροή, η απόδοση επενδύσεων και η ικανότητα άντλησης κεφαλαίων. (125) Κατά την εξεταζόμενη περίοδο, ο συνολικός όγκος πωλήσεων του κλάδου παραγωγής της Ένωσης αυξήθηκε. Ωστόσο, η αύξηση του όγκου των πωλήσεων του κλάδου παραγωγής της Ένωσης συνοδεύτηκε με σημαντική μείωση της μέσης τιμής πώλησης καθώς και του μεριδίου αγοράς του κλάδου παραγωγής της Ένωσης. (126) Βάσει των ανωτέρω, η έρευνα επιβεβαίωσε, ειδικότερα, ότι οι τιμές πώλησης του κλάδου παραγωγής της Ένωσης είναι χαμηλότερες από το κόστος παραγωγής και, επομένως, έχουν αρνητικές επιπτώσεις στην κερδοφορία του κλάδου παραγωγής της Ένωσης, φθάνοντας σε ιδιαίτερα αρνητικά επίπεδα κατά την ΠΕ. (127) Ωστόσο, η παραγωγική ικανότητα εξελίχθηκε θετικά μεταξύ του 2009 και της ΠΕ. Επιπλέον, παρόλο που οι επενδύσεις δεν μειώθηκαν κατά την περίοδο μεταξύ του 2009 και της ΠΕ, αυξήθηκαν μεταξύ του 2011 και της ΠΕ. Αυτό οφείλεται στο γεγονός ότι, όπως εξηγείται στην αιτιολογική σκέψη 121, οι εταιρείες που συμμετείχαν στο δείγμα συνέχισαν να επενδύουν στο ομοειδές προϊόν, μεταξύ άλλων, εστιάζοντας σε είδη προϊόντων σε εξειδικευμένα τμήματα της αγοράς όπου δεν πραγματοποιούνται ακόμα εξαγωγές αυτών των συγκεκριμένων τύπων προϊόντος από την οικεία χώρα και τα οποία είναι υψηλής έντασης έρευνας και καινοτομίας. Ταυτόχρονα, είναι προφανές ότι ο κλάδος παραγωγής της Ένωσης πρέπει, επίσης, να είναι σε θέση να παράγει και να διαθέτει μεγάλους όγκους των βασικότερων τύπων προϊόντων (τα οποία σήμερα ανταγωνίζονται τις εισαγωγές από τη ΛΔΚ σε τιμές ντάμπινγκ), ώστε να μειώνονται τα πάγια έξοδα και να επιτυγχάνονται οικονομίες κλίμακας. (128) Συνεπώς, μπορεί να συναχθεί το συμπέρασμα ότι ο κλάδος παραγωγής της Ένωσης όχι μόνο υπέστη σημαντική ζημία κατά την ΠΕ, αλλά και αναζήτησε ενεργά τρόπους να περιορίσει την έκθεσή του σε εισαγωγές του υπό εξέταση προϊόντος που αποτελούν αντικείμενο ντάμπινγκ, αναπτύσσοντας καινοτόμα προϊόντα που δεν εισάγονται ακόμη από την οικεία χώρα. (129) Με βάση τα ανωτέρω, συνάγεται προσωρινά το συμπέρασμα ότι ο κλάδος παραγωγής της Ένωσης υπέστη σημαντική ζημία κατά την έννοια του άρθρου 3 παράγραφος 5 του βασικού κανονισμού. 5. ΑΙΤΙΩΔΗΣ ΣΥΝΑΦΕΙΑ (130) Σύμφωνα με το άρθρο 3 παράγραφοι 6 και 7 του βασικού κανονισμού, εξετάστηκε κατά πόσον οι εισαγωγές που αποτέλεσαν αντικείμενο ντάμπινγκ από την οικεία χώρα προκάλεσαν στον κλάδο παραγωγής της Ένωσης ζημία σε βαθμό που μπορεί να θεωρηθεί σημαντική. Εξετάστηκαν επίσης και άλλοι γνωστοί παράγοντες εκτός από τις εισαγωγές ντάμπινγκ, οι οποίοι θα μπορούσαν κατά το ίδιο χρονικό διάστημα να προκαλέσουν ζημία στον κλάδο παραγωγής της Ένωσης, ώστε να εξασφαλιστεί ότι η πιθανή ζημία που προκλήθηκε από τους εν λόγω άλλους παράγοντες δεν αποδόθηκε στις εισαγωγές που αποτελούν αντικείμενο ντάμπινγκ. 5.1. Επιπτώσεις των εισαγωγών που αποτελούν αντικείμενο ντάμπινγκ (131) Η έρευνα κατέδειξε τεράστια αύξηση των εισαγωγών που αποτελούν αντικείμενο ντάμπινγκ κατά την εξεταζόμενη περίοδο, εφόσον ο όγκος τους αυξήθηκε σημαντικά κατά 596 % και το μερίδιο αγοράς τους κατά 366 %. Συνεπώς, επιβεβαιώνεται ότι ο όγκος των εισαγωγών και το μερίδιο αγοράς του εν λόγω προϊόντος αυξήθηκε αισθητά κατά την εξεταζόμενη περίοδο. Υπήρχε σαφής χρονική σύμπτωση μεταξύ της αύξησης των εισαγωγών που αποτελούσαν αντικείμενο ντάμπινγκ και της απώλειας μεριδίου αγοράς του κλάδου παραγωγής της Ένωσης. Από την έρευνα διαπιστώθηκε επίσης ότι, όπως αναφέρεται στην αιτιολογική σκέψη 89 ανωτέρω, οι εισαγωγές που αποτελούν αντικείμενο ντάμπινγκ πραγματοποιούντο σε τιμές χαμηλότερες από τις τιμές του κλάδου παραγωγής της Ένωσης κατά την ΠΕ. (132) Η έρευνα κατέδειξε ότι οι τιμές των εισαγωγών που αποτελούν αντικείμενο ντάμπινγκ μειώθηκαν κατά 27,2 % κατά την εξεταζόμενη περίοδο, με αποτέλεσμα να αυξηθούν τα περιθώρια υποτιμολόγησης. Έναντι αυτής της ακραίας πίεσης στις τιμές, ο κλάδος παραγωγής της Ένωσης κατέβαλε σημαντική προσπάθεια να μειώσει το κόστος παραγωγής του. Παρά τις προσπάθειες αυτές, το εξαιρετικά χαμηλό επίπεδο τιμών των κινεζικών εισαγωγών ανάγκασε τον κλάδο παραγωγής της Ένωσης να μειώσει περαιτέρω τις τιμές πώλησης σε μη αποδοτικά επίπεδα. Ως εκ τούτου, η κερδοφορία του κλάδου παραγωγής της Ένωσης παρουσίασε δραστική μείωση κατά την εξεταζόμενη περίοδο, καταγράφοντας απώλειες κατά την ΠΕ. (133) Με βάση τα ανωτέρω, συνάγεται προσωρινά το συμπέρασμα ότι η ύπαρξη εισαγωγών που αποτελούν αντικείμενο ντάμπινγκ και η μεγάλη αύξηση του μεριδίου αγοράς τους σε τιμές σταθερά χαμηλότερες από τις τιμές του κλάδου παραγωγής της Ένωσης συνέβαλε καθοριστικά στη σημαντική ζημία του κλάδου παραγωγής της Ένωσης. 5.2. Επιπτώσεις άλλων παραγόντων 5.2.1. Εισαγωγές από τρίτες χώρες (134) Ο όγκος των εισαγωγών από άλλες τρίτες χώρες παρουσίασε την κατωτέρω εξέλιξη κατά την εξεταζόμενη περίοδο: Πίνακας 11 Εισαγωγές από τρίτες χώρες (1 000 m2) 2009 2010 2011 ΠΕ Όγκος (m2) 700 886 1 287 1 023 Δείκτης 100 127 184 146 Μερίδιο αγοράς 3,6 % 3,1 % 3,7 % 3,5 % Δείκτης 100 86 101 98 Μέση τιμή ευρώ/m2 10,50 10,09 9,60 8,40 Δείκτης 100 96 91 80 Πηγή: Glass for Europe και ο καταγγέλλων (135) Ο όγκος των εισαγωγών από άλλες τρίτες χώρες κατά την εξεταζόμενη περίοδο αυξήθηκε κατά 46 %, παράλληλα με την αύξηση της κατανάλωσης στην Ένωση. Το μερίδιο αγοράς τους μειώθηκε ελαφρώς κατά τη διάρκεια της ΠΕ σε σύγκριση με το 2011 (3,5 %), αλλά συνολικά παρέμεινε σταθερό κατά την εξεταζόμενη περίοδο. Η Τουρκία είναι ο δεύτερος σε μέγεθος εξαγωγέας μετά τη ΛΔΚ και ακολουθεί η Ινδία. (136) Από τις διαθέσιμες πληροφορίες σχετικά με τις εισαγωγές από όλες τις τρίτες χώρες συνάγεται ότι η μέση τιμή εισαγωγής ήταν υψηλότερη από τη μέση κινεζική τιμή εισαγωγής. Αυτό ισχύει επίσης για την τιμή ανά μονάδα για ειδικούς τύπους του υπό εξέταση προϊόντος. Από την άλλη πλευρά, η μέση τιμή εισαγωγής από τρίτες χώρες ήταν παρόμοια ή υψηλότερη από τη μέση τιμή του κλάδου παραγωγής της Ένωσης. (137) Γι’ αυτούς τους λόγους, και ιδίως λόγω του όγκου των εισαγωγών και των μεριδίων αγοράς των εισαγωγών από τρίτες χώρες καθώς και του επιπέδου των τιμών τους, μπορεί να εξαχθεί προσωρινά το συμπέρασμα ότι οι εισαγωγές από τρίτες χώρες δεν θα μπορούσαν να άρουν την αιτιώδη συνάφεια μεταξύ των εισαγωγών που αποτελούν αντικείμενο ντάμπινγκ και της ζημίας που υπέστη ο κλάδος παραγωγής της Ένωσης. 5.2.2. Εξαγωγικές επιδόσεις του κλάδου παραγωγής της Ένωσης (138) Ο όγκος των εξαγωγών των ενωσιακών παραγωγών του δείγματος παρουσίασε την κατωτέρω εξέλιξη κατά την εξεταζόμενη περίοδο: Πίνακας 12 Εξαγωγικές επιδόσεις των ενωσιακών παραγωγών του δείγματος 2009 2010 2011 ΠΕ Αξία των εξαγωγικών πωλήσεων (1 000 ευρώ) 19 313 19 814 27 419 7 001 Δείκτης 100 103 142 36 Όγκος εξαγωγικών πωλήσεων (1 000 m2) 1 460 1 713 2 708 760 Δείκτης 100 117 185 52 Μέση τιμή (ευρώ/m2) 13,22 11,56 10,12 9,21 Δείκτης 100 87 77 70 Πηγή: Απαντήσεις των παραγωγών της Ένωσης στο ερωτηματολόγιο (139) Οι εξαγωγικές πωλήσεις των ενωσιακών παραγωγών του δείγματος αυξήθηκαν μεταξύ του 2009 και του 2011, αλλά μειώθηκαν απότομα κατά την περίοδο έρευνας κατά 74 % κατ’ αξία και κατά 71,9 % κατ’ όγκο. Με βάση τις απαντήσεις των κινέζων εξαγωγέων του δείγματος, αυτό οφείλεται κατά πάσα πιθανότητα στις πολύ χαμηλές τιμές των κινεζικών εξαγωγών στους σημαντικότερους προορισμούς των εξαγωγών του κλάδου παραγωγής της Ένωσης (δηλαδή στις ΗΠΑ και τον Καναδά). (140) Οι εξαγωγικές πωλήσεις των παραγωγών της Ένωσης που συμμετείχαν στο δείγμα αποτελούσαν το 20 % του συνολικού όγκου των πωλήσεών τους το 2009 (κατά τη φάση εκκίνησης), το 11 % το 2010 και κατά το έτος αιχμής, το 2011, μόνο το 14 %. Το 2012 μειώθηκαν περαιτέρω στο 5 %, διότι αντιμετώπισαν τον ανταγωνισμό των κινεζικών εξαγωγών σε χαμηλή τιμή στους σημαντικότερους προορισμούς τρίτων χωρών. Κατά συνέπεια, εφόσον η αγορά της Ένωσης είναι η κύρια αγορά για τον κλάδο παραγωγής της Ένωσης, και για τον λόγο ότι οι ηλιακοί υαλοπίνακες είναι σχετικά βαρείς και εύθραυστοι, γεγονός που συνεπάγεται πρόσθετο κόστος μεταφοράς σε μεγάλες αποστάσεις (λόγω θραύσης και διάβρωσης), δεν μπορεί να εξαχθεί το συμπέρασμα, στο παρόν στάδιο, ότι η επιδείνωση των εξαγωγικών επιδόσεων των ενωσιακών παραγωγών του δείγματος αίρει την αιτιώδη συνάφεια μεταξύ των εισαγωγών που αποτελούν αντικείμενο ντάμπινγκ και της ζημίας που υπέστη ο κλάδος παραγωγής της Ένωσης. 5.2.3. Εξέλιξη της κατανάλωσης (141) Όπως αναφέρεται ανωτέρω, η κατανάλωση στην Ένωση αυξήθηκε από το 2009 έως την ΠΕ κατά 49 %. Κορυφώθηκε το 2011, παρουσιάζοντας αύξηση κατά 81 % σε σύγκριση με το 2009. Ωστόσο, ο κλάδος παραγωγής της Ένωσης δεν μπόρεσε να επωφεληθεί από αυτή την αύξηση της κατανάλωσης. Το μερίδιο αγοράς του μειώθηκε σταθερά κατά την εξεταζόμενη περίοδο, με μείωση 25 % κατά τη διάρκεια της ΠΕ σε σύγκριση με το 2009 (- 14,1 % σε σύγκριση με το 2011). Αντίθετα, το μερίδιο της κινεζικής αγοράς αυξανόταν έντονα, ακόμη και όταν η κατανάλωση μειώθηκε μεταξύ του 2011 και της ΠΕ, παρουσιάζοντας αύξηση κατά 64,8 % μεταξύ 2011 και της ΠΕ και συνολική αύξηση κατά 366 % στο σύνολο της περιόδου. Οι κινεζικές εισαγωγές παρουσίασαν τεράστια αύξηση 596 % κατά την εξεταζόμενη περίοδο. (142) Καθώς η κατανάλωση της Ένωσης αυξήθηκε κατά την εξεταζόμενη περίοδο, ο τρόπος ανάπτυξής της ενισχύει την αιτιώδη συνάφεια μεταξύ της αύξησης των εισαγωγών με ντάμπινγκ και της ζημίας που υπέστη ο κλάδος παραγωγής, αλλά αυτή καθαυτή η αύξηση δεν αποτελεί αιτία της ζημίας που υπέστη ο κλάδος παραγωγής της Ένωσης. Επιπλέον, ακόμη και κατά την ΠΕ, κατά την οποία η κατανάλωση μειώθηκε, οι κινεζικές εισαγωγές που αποτέλεσαν αντικείμενο ντάμπινγκ μπόρεσαν να αυξήσουν περαιτέρω το μερίδιό τους στην αγορά, εις βάρος του κλάδου παραγωγής της Ένωσης. Ως εκ τούτου, μπορεί να εξαχθεί προσωρινά το συμπέρασμα ότι η μείωση της κατανάλωσης κατά την ΠΕ δεν θα μπορούσε να άρει την αιτιώδη συνάφεια μεταξύ των εισαγωγών που αποτελούν αντικείμενο ντάμπινγκ και της ζημίας που υπέστη ο κλάδος παραγωγής της Ένωσης. 5.2.4. Οι τάσεις στην αγορά των ηλιακών συσών (143) Με βάση τα στοιχεία που έχει στη διάθεσή της η Επιτροπή, το 80-85 % περίπου των πωλήσεων ηλιακών υαλοπινάκων πραγματοποιούνται σε παραγωγούς ηλιακών συστοιχιών (φωτοβολταϊκών συστοιχιών κρυσταλλικού πυριτίου και φωτοβολταϊκών λεπτού υμενίου) και το 15-20 % περίπου των πωλήσεων πραγματοποιείται στους παραγωγούς επίπεδων ηλιακών θερμοσυλλεκτών για την παραγωγή ζεστού νερού. Κατά συνέπεια, οι τάσεις που παρατηρήθηκαν στις ηλιακές συστοιχίες έχουν σημαντικό αντίκτυπο στην κατανάλωση ηλιακών υαλοπινάκων. Η κατανάλωση ηλιακών συστοιχιών αυξανόταν σταθερά καθ’ όλη τη διάρκεια της ίδιας περιόδου, δηλαδή την περίοδο 2009-2012, και, μολονότι μειώθηκε το 2012, το επίπεδο της κατανάλωσης παρέμεινε κατά 221 % υψηλότερο από το 2009 και 44 % υψηλότερο από το 2010 (5). Διαπιστώθηκε επιπλέον ότι, ενώ η ζήτηση για συστοιχίες στην Ένωση δημιουργήθηκε αρχικά από τα τιμολόγια καθορισμένης τιμής αγοράς (FITS), δεν ήταν δυνατό να συναχθεί το συμπέρασμα ότι οι μειώσεις των FITS (στο τέλος του 2011, αρχές του 2012) είχαν εξαλείψει την αιτιώδη συνάφεια μεταξύ των εισαγωγών που αποτελούν αντικείμενο ντάμπινγκ και της ζημίας (6). Αυτό οφειλόταν στο γεγονός ότι η ζήτηση για ηλιακές συστοιχίες παρέμεινε σε σχετικά υψηλά επίπεδα κατά την ίδια περίοδο 2009-2012. (144) Κατά συνέπεια, το επίπεδο της κατανάλωσης ηλιακών συστοιχιών, και ως αποτέλεσμα της ζήτησης ηλιακών υαλοπινάκων, παρέμεινε υψηλό κατά την εξεταζόμενη περίοδο. Η ελαφρά μείωση το 2012 δεν μπορεί να θεωρηθεί αφ’ εαυτής παράγοντας που θα μπορούσε να άρει την αιτιώδη συνάφεια μεταξύ των εισαγωγών ντάμπινγκ από τη ΛΔΚ και της σημαντικής ζημίας του κλάδου παραγωγής της Ένωσης. 5.2.5. Συμπέρασμα (145) Η έρευνα διαπίστωσε την ύπαρξη αιτιώδους συνάφειας μεταξύ της υλικής ζημίας που υπέστη ο κλάδος παραγωγής της Ένωσης και των εισαγωγών που αποτέλεσαν αντικείμενο ντάμπινγκ από τη ΛΔΚ. Αναλύθηκαν και άλλες πιθανές αιτίες ζημίας, όπως οι εισαγωγές από άλλες τρίτες χώρες, η κατανάλωση και η θέση στην αγορά ορισμένων χρηστών των ηλιακών συστοιχιών, αλλά καμία από αυτές, μεμονωμένα ή σωρευτικά, δεν κρίθηκε ότι θα μπορούσε να άρει την αιτιώδη συνάφεια μεταξύ των εισαγωγών ντάμπινγκ από τη ΛΔΚ και της σημαντικής ζημίας που υπέστη ο κλάδος παραγωγής της Ένωσης. (146) Με βάση την ανωτέρω ανάλυση, η οποία έκανε σαφή διάκριση και διαχωρισμό των επιπτώσεων όλων των γνωστών παραγόντων στην κατάσταση του κλάδου παραγωγής της Ένωσης από τις ζημιογόνες επιπτώσεις των εισαγωγών που αποτελούν αντικείμενο ντάμπινγκ, συνάχθηκε προσωρινά το συμπέρασμα ότι οι εισαγωγές που αποτελούν αντικείμενο ντάμπινγκ από την οικεία χώρα προκάλεσαν σημαντική ζημία στον κλάδο παραγωγής της Ένωσης κατά την έννοια του άρθρου 3 παράγραφος 6 του βασικού κανονισμού. 6. ΤΟ ΣΥΜΦΕΡΟΝ ΤΗΣ ΕΝΩΣΗΣ (147) Σύμφωνα με το άρθρο 21 του βασικού κανονισμού, η Επιτροπή εξέτασε εάν, παρά το προσωρινό συμπέρασμα σχετικά με το ζημιογόνο ντάμπινγκ, υπήρχαν επιτακτικοί λόγοι να εξαχθεί το συμπέρασμα ότι δεν ήταν προς το συμφέρον της Ένωσης να ληφθούν μέτρα στη συγκεκριμένη περίπτωση. Η ανάλυση του συμφέροντος της Ένωσης βασίστηκε σε εκτίμηση όλων των εμπλεκόμενων συμφερόντων, μεταξύ άλλων και του κλάδου παραγωγής της Ένωσης, των εισαγωγέων, των προμηθευτών πρώτων υλών και των χρηστών του υπό εξέταση προϊόντος. 6.1. Το συμφέρον του κλάδου παραγωγής της Ένωσης (148) Ο κλάδος παραγωγής της Ένωσης απασχολούσε άμεσα περίπου 860 άτομα κατά την ΠΕ στην παραγωγή και την πώληση του ομοειδούς προϊόντος. Η έρευνα κατέδειξε ότι οι εισαγωγές που αποτελούν αντικείμενο ντάμπινγκ από την οικεία χώρα προκάλεσαν σοβαρή ζημία στον κλάδο παραγωγής της Ένωσης κατά την περίοδο της έρευνας. Ορισμένοι παραγωγοί της Ένωσης είχαν ήδη αναγκαστεί να κλείσουν τις εγκαταστάσεις παραγωγής τους, ενώ ορισμένοι άλλοι αντιμετώπισαν τον κίνδυνο της αφερεγγυότητας. Εάν δεν ληφθούν μέτρα, είναι πολύ πιθανό να επιδεινωθεί ακόμη περισσότερο η οικονομική κατάσταση του κλάδου παραγωγής της Ένωσης. (149) Αναμένεται ότι η επιβολή των δασμών αντιντάμπινγκ θα αποκαταστήσει συνθήκες θεμιτού εμπορίου στην αγορά της Ένωσης και θα επιτρέψει την εναρμόνιση των τιμών του ομοειδούς προϊόντος του κλάδου παραγωγής της Ένωσης, ώστε να αντανακλούν το κόστος παραγωγής, βελτιώνοντας την κερδοφορία του κλάδου. Μπορεί επίσης να αναμένεται ότι η επιβολή μέτρων θα επιτρέψει στον κλάδο παραγωγής της Ένωσης να ανακτήσει τουλάχιστον ένα μέρος του μεριδίου αγοράς που απώλεσε κατά την εξεταζόμενη περίοδο, με θετικό αντίκτυπο στη συνολική οικονομική κατάστασή του. Επιπλέον, ο κλάδος παραγωγής της Ένωσης θα πρέπει να είναι σε θέση να έχει καλύτερη πρόσβαση σε κεφάλαια και να πραγματοποιήσει πρόσθετες επενδύσεις στην Ε&Α και την καινοτομία στην αγορά ηλιακών υαλοπινάκων. Τέλος, είναι πιθανό ότι οι παραγωγοί της Ένωσης, που αναγκάστηκαν να διακόψουν την παραγωγή εξαιτίας της πίεσης από τις κινεζικές εισαγωγές που αποτελούν αντικείμενο ντάμπινγκ, θα μπορέσουν να ξαναρχίσουν την επιχειρηματική τους δραστηριότητα. Συνολικά, βάσει αυτού του σεναρίου, δεν θα διασφαλίζονταν μόνο οι υφιστάμενες θέσεις απασχόλησης, αλλά θα υπήρχαν και ευνοϊκές προοπτικές για περαιτέρω επέκταση της παραγωγής και αύξηση της απασχόλησης. (150) Εάν δεν επιβληθούν μέτρα, αναμένονται πρόσθετες απώλειες μεριδίου αγοράς με την περαιτέρω επιδείνωση της κερδοφορίας του κλάδου παραγωγής της Ένωσης. Αυτό θα σήμαινε ότι ο κλάδος δεν θα ήταν βιώσιμος σε βραχυπρόθεσμη έως μεσοπρόθεσμη βάση. Αυτό θα είχε ως αποτέλεσμα, πέρα από το γεγονός ότι πολλοί παραγωγοί της Ένωσης είχαν ήδη τεθεί εκτός αγοράς, και άλλοι παραγωγοί να αντιμετωπίζουν τον κίνδυνο πτώχευσης που βραχυπρόθεσμα έως μεσοπρόθεσμα θα οδηγούσε στον πιθανό αφανισμό του κλάδου παραγωγής της Ένωσης με τον συνακόλουθο σημαντικό αντίκτυπο στις υφιστάμενες θέσεις απασχόλησης. (151) Επομένως, συνάγεται προσωρινά το συμπέρασμα ότι η επιβολή δασμών αντιντάμπινγκ θα ήταν προς το συμφέρον του κλάδου παραγωγής της Ένωσης. 6.2. Συμφέρον των μη συνδεδεμένων εισαγωγέων και εμπόρων (152) Όσον αφορά τους δύο συνεργασθέντες εισαγωγείς, η κύρια επιχειρηματική τους δραστηριότητα συνίστατο στην εμπορία του υπό εξέταση προϊόντος. Και οι δύο είχαν διαφορετικές πηγές προμήθειας του υπό εξέταση προϊόντος, δηλαδή δεν εφοδιάζονταν μόνο από τη ΛΔΚ, αλλά και από την αγορά της Ένωσης και από τρίτες χώρες. (153) Προβλήθηκε το επιχείρημα ότι η επιβολή μέτρων στο υπό εξέταση προϊόν θα επηρεάσει αρνητικά την επιχειρηματική δραστηριότητα των εισαγωγέων. Πρώτον, η επιβολή δασμών δεν θα πρέπει να έχει ως αποτέλεσμα την εξάλειψη όλων των εισαγωγών από τη ΛΔΚ. Δεύτερον, παρά το γεγονός ότι μπορεί να αναμένεται ότι η επιβολή μέτρων ενδέχεται να έχει αρνητικό αντίκτυπο στην οικονομική κατάσταση των εισαγωγέων που εισάγουν μόνο ή κυρίως από τη ΛΔΚ, ενόψει της δυνατότητας να εφοδιάζονται από τρίτες χώρες, μπορεί να αναμένεται ότι οι εισαγωγείς θα είναι ευέλικτοι και θα μεταστραφούν σε άλλες πηγές εφοδιασμού τους, εάν είναι αναγκαίο. (154) Επομένως, συνάγεται προσωρινά το συμπέρασμα ότι η επιβολή μέτρων στο προτεινόμενο επίπεδο μπορεί να έχει σχετικό αρνητικό αντίκτυπο στην κατάσταση των μη συνδεδεμένων εισαγωγέων του υπό εξέταση προϊόντος, αλλά ο αντίκτυπος θα μετριαστεί από το γεγονός ότι οι εισαγωγείς και οι έμποροι θα μπορούν να χρησιμοποιήσουν άλλες πηγές εφοδιασμού, τόσο από τρίτες χώρες όσο και από τον κλάδο παραγωγής της Ένωσης, ο οποίος έχει την ικανότητα να αυξήσει την παραγωγή του και, σε κάθε περίπτωση, χωρίς να εξουδετερώνει τον θετικό αντίκτυπο σε άλλα ενδιαφερόμενα μέρη. 6.3. Συμφέρον των προμηθευτών πρώτων υλών (155) Κανένας προμηθευτής πρώτων υλών δεν συνεργάστηκε για την έρευνα. Ελλείψει δεδομένων από αυτούς τους προμηθευτές, δεν υπήρχαν στοιχεία ότι η επιβολή των μέτρων θα ήταν κατά των συμφερόντων αυτών των μερών. 6.4. Συμφέρον των χρηστών (156) Όλοι οι χρήστες που απάντησαν είναι παραγωγοί ηλιακών συστοιχιών η/και ηλιακών θερμοσυλλεκτών. Τρεις χρήστες υποστηρίζουν σθεναρά την επιβολή δασμών αντιντάμπινγκ με το επιχείρημα ότι ο κλάδος παραγωγής της Ένωσης παράγει ηλιακούς συλλέκτες καλύτερης ποιότητας τους οποίους δεν μπορούν να προμηθεύουν πάντοτε οι κινεζικές εταιρείες. Αντίθετα, άλλοι τρεις χρήστες τάχθηκαν κατά της επιβολής μέτρων αντιντάμπινγκ. Οι εν λόγω χρήστες εκτιμούν ότι η επιβολή δασμών αντιντάμπινγκ θα είχε αρνητικό αντίκτυπο στις επιχειρήσεις τους. Εκτιμούν ότι δεν θα είναι σε θέση να μετακυλήσουν την αύξηση των τιμών στους τελικούς καταναλωτές λόγω της δυσχερούς κατάστασης του κλάδου παραγωγής ηλιακών συστοιχιών. (157) Σύμφωνα με τα στοιχεία που υπέβαλαν οι χρήστες, οι ηλιακοί υαλοπίνακες αντιπροσωπεύουν μόνο το 6-8 % περίπου του συνολικού κόστους των ηλιακών συλλεκτών. Συνεπώς, οι ηλιακοί υαλοπίνακες αντιπροσωπεύουν μόνο μικρό μέρος των δαπανών και της τελικής αξίας των φωτοβολταϊκών συστοιχιών. Επιπλέον, μπορεί να εκτιμηθεί ότι, αν επιβληθούν δασμοί αντιντάμπινγκ στους ηλιακούς υαλοπίνακες που εισάγονται από τη ΛΔΚ, η επίπτωση στο συνολικό κόστος των ηλιακών συλλεκτών θα πρέπει να είναι κατώτερη του 1 %. Αυτό οφείλεται κυρίως στο γεγονός ότι οι συνεργαζόμενοι χρήστες αγοράζουν σημαντικές ποσότητες ηλιακών υαλοπινάκων από παραγωγούς της Ένωσης. Κατά συνέπεια, αν και μια πιθανή επιβολή δασμών αντιντάμπινγκ θα επιφέρει, κατά πάσα πιθανότητα, ελαφρά αύξηση των τιμών των πρώτων υλών για τις ηλιακές συστοιχίες, δεν θα πρέπει να έχει σημαντική αρνητική επίπτωση σε σχέση με το κόστος και με τις τελικές τιμές του κλάδου παραγωγής ηλιακών συστοιχιών της Ένωσης. (158) Επιπλέον, ορισμένοι χρήστες διαθέτουν ήδη άλλες πηγές εφοδιασμού, όπως η Τουρκία και η Ινδία, οι οποίες δεν θα επηρεάζονταν αρνητικά από την επιβολή των δασμών αντιντάμπινγκ. Άλλοι χρήστες μπορούν να στραφούν προς άλλες πηγές εφοδιασμού, είτε από τρίτες χώρες είτε από τον κλάδο παραγωγής της Ένωσης. (159) Με βάση τα ανωτέρω, απορρίπτονται προσωρινά τα επιχειρήματα που προέβαλαν ορισμένοι χρήστες κατά της επιβολής μέτρων. 6.5. Ζητήματα ανταγωνισμού (160) Ένας εισαγωγέας ισχυρίστηκε ότι ορισμένοι παραγωγοί της Ένωσης, που συμμετείχαν σε παγκόσμιο καρτέλ επίπεδου γυαλιού (όπου ανήκουν οι ηλιακοί υαλοπίνακες) και καταδικάστηκαν σε πρόστιμο από την Ευρωπαϊκή Επιτροπή το 2007, χρησιμοποιούν τα μέτρα αντιντάμπινγκ ως εργαλείο για να ανακτήσουν τη ζημία που υπέστησαν λόγω των προστίμων που επιβλήθηκαν για τη συμμετοχή τους σε αυτό και του μεριδίου αγοράς που απώλεσαν στην Ένωση. Ισχυρίστηκε ακόμη ότι, εάν οι δασμοί αντιντάμπινγκ περιορίσουν την πρόσβαση στην αγορά της Ένωσης, οι παραγωγοί της Ένωσης θα έχουν ισχυρότερο κίνητρο να εμπλακούν σε καρτέλ ή σε άλλες αντιανταγωνιστικές συμπεριφορές για προϊόντα με ικανότητες μόχλευσης χαμηλού όγκου στην Ένωση, όπως τα προϊόντα οικιακού εξοπλισμού. (161) Αυτά τα επιχειρήματα απορρίπτονται προσωρινά. Πρώτον, το καρτέλ έπαψε να λειτουργεί το 2007, το αργότερο. Ως εκ τούτου, η λειτουργία του καρτέλ σε προγενέστερο στάδιο δεν είχε αντίκτυπο στον κλάδο παραγωγής κατά την εξεταζόμενη περίοδο. Δεύτερον, δεν αφορούσε κανέναν από τους παραγωγούς της Ένωσης που συμμετείχαν στο δείγμα και τους περισσότερους από τους υφιστάμενους ενωσιακούς παραγωγούς με τον μεγαλύτερο όγκο πωλήσεων. Τρίτον, η πιθανή επιβολή δασμών αντιντάμπινγκ δεν αναμένεται να έχει αντίκτυπο στην ανταγωνιστική συμπεριφορά του κλάδου παραγωγής της Ένωσης, διότι, αφενός, δεν θα αλλάξει τη δομή της αγοράς της Ένωσης και, αφετέρου, οι επιχειρήσεις έχουν γενική υποχρέωση να συμμορφώνονται με τους ισχύοντες ενωσιακούς και εθνικούς κανόνες ανταγωνισμού, ανεξάρτητα από το αν επιβάλλονται δασμοί ή όχι. (162) Ένας εισαγωγέας ισχυρίστηκε επίσης ότι η επιβολή δασμών θα είχε αρνητικό αντίκτυπο στην αγορά ηλιακών υαλοπινάκων αντιανακλαστικής επίστρωσης της Ένωσης. Κατά τους ισχυρισμούς, κυρίαρχη θέση σε αυτή την αγορά, την οποία ο εισαγωγέας χαρακτήρισε ως συνδεδεμένη αγορά, κατέχουν οι παραγωγοί της Ένωσης και η επιβολή των μέτρων θα ενίσχυε τη θέση τους σε βάρος ανταγωνιστικών προμηθευτών υαλοπινάκων αντιανακλαστικής επίστρωσης. Επιπλέον, αναφέρθηκε ότι οι παραγωγοί της Ένωσης έφεραν προσκόμματα στην εξυπηρέτηση των παραγγελιών των εισαγωγέων ή ότι δεν εκτελούσαν τις παραγγελίες αυτές σε εύλογο χρόνο και σε λογικές τιμές. (163) Πρώτον, η αγορά υαλοπινάκων αντιανακλαστικής επίστρωσης αποτελεί μέρος της έρευνας και όχι συνδεδεμένη αγορά. Η έρευνα κατέδειξε ότι, πράγματι, οι παραγωγοί της Ένωσης εξακολουθούν να είναι ανταγωνιστικοί σε αυτό το τμήμα της αγοράς, μολονότι χρεώνουν σχετικά υψηλότερες τιμές χάρη στην, κατά τα φαινόμενα, χαμηλότερη ποιότητα των επιστρωμένων ηλιακών υαλοπινάκων που εισάγονται από τη ΛΔΚ. Δεν προσκομίστηκαν, ωστόσο, αποδεικτικά στοιχεία ότι ο κλάδος παραγωγής της Ένωσης δεν θα ήταν σε θέση να ικανοποιήσει ενδεχόμενη αύξηση της ζήτησης ηλιακών υαλοπινάκων αντιανακλαστικής επίστρωσης. Συνεπώς, αυτό το επιχείρημα απορρίπτεται στο παρόν στάδιο. Όσον αφορά τους ισχυρισμούς ότι οι παραγωγοί της Ένωσης αρνούνται να ικανοποιούν παραγγελίες ή να τις εκτελούν έγκαιρα σε λογικές τιμές, κάθε παραγωγός είναι απόλυτα ελεύθερος να επιλέγει την εμπορική του στρατηγική, εφόσον ο εν λόγω παραγωγός ή οι παραγωγοί δεν κατέχει από μόνος του ή δεν κατέχουν από κοινού δεσπόζουσα θέση στη σχετική αγορά. Υπάρχει επαρκής ανταγωνισμός στην αγορά της Ένωσης, ώστε να είναι δυνατή η αλλαγή προμηθευτή ή/και η διαφοροποίηση των πηγών εφοδιασμού. Συνεπώς, απορρίπτεται προσωρινά και αυτό το επιχείρημα. 6.6. Συμπέρασμα σχετικά με το συμφέρον της Ένωσης (164) Ενόψει των ανωτέρω, συνάχθηκε προσωρινά το συμπέρασμα ότι, με βάση την εκτίμηση όλων των διαφόρων συμφερόντων στο σύνολό τους, συμπεριλαμβανομένων των συμφερόντων του κλάδου παραγωγής της Ένωσης, των εισαγωγέων και των χρηστών, δεν συντρέχουν επιτακτικοί λόγοι κατά της επιβολής προσωρινών μέτρων στις εισαγωγές ηλιακών υαλοπινάκων καταγωγής ΛΔΚ. 7. ΠΡΟΣΩΡΙΝΑ ΜΕΤΡΑ ΑΝΤΙΝΤΑΜΠΙΝΓΚ (165) Με βάση τα συμπεράσματα που συνάχθηκαν όσον αφορά το ντάμπινγκ, τη ζημία, την αιτιώδη συνάφεια και το συμφέρον της Ένωσης, κρίνεται σκόπιμο να επιβληθούν προσωρινά μέτρα, ώστε να αποτραπεί η πρόκληση μεγαλύτερης ζημίας στον κλάδο παραγωγής της Ένωσης από τις εισαγωγές που αποτελούν αντικείμενο ντάμπινγκ. 7.1. Επίπεδο εξάλειψης της ζημίας (166) Για τον καθορισμό του επιπέδου των μέτρων αυτών, ελήφθησαν υπόψη τα διαπιστωθέντα περιθώρια ντάμπινγκ και το ποσό του δασμού που είναι αναγκαίο για την εξάλειψη της ζημίας που υπέστη ο κλάδος παραγωγής της Ένωσης, χωρίς υπέρβαση των διαπιστωθέντων περιθωρίων ντάμπινγκ. (167) Κατά τον υπολογισμό του ποσού του δασμού που είναι αναγκαίο για να εξαλειφθούν οι επιπτώσεις της ζημιογόνου πρακτικής ντάμπινγκ, θεωρήθηκε ότι τυχόν μέτρα θα πρέπει να επιτρέπουν στον κλάδο παραγωγής της Ένωσης να καλύπτει το κόστος παραγωγής και να αποκομίζει κέρδος προ φόρων επί των πωλήσεων του ομοειδούς προϊόντος στην Ένωση, το οποίο θα μπορούσε να επιτευχθεί εύλογα από έναν κλάδο αυτού του τύπου στον εξεταζόμενο τομέα, υπό κανονικούς όρους ανταγωνισμού, δηλ. χωρίς εισαγωγές που αποτελούν αντικείμενο ντάμπινγκ. Ένα περιθώριο κέρδους 8 % του κύκλου εργασιών θα μπορούσε να θεωρηθεί ως κατάλληλο ελάχιστο περιθώριο που ο κλάδος παραγωγής της Ένωσης θα προσδοκούσε να επιτύχει, εάν δεν υπήρχε η ζημιογόνος πρακτική ντάμπινγκ. Αυτό το περιθώριο κέρδους βασίζεται στο μέσο κέρδος που αποκόμισαν οι παραγωγοί του δείγματος της Ένωσης το 2010, όταν οι εισαγωγές του υπό εξέταση προϊόντος ήταν ακόμη σε χαμηλό επίπεδο και, επομένως, δεν μπορούσαν ακόμη να νοθεύσουν τους συνήθεις όρους του ανταγωνισμού. (168) Σε αυτή τη βάση, υπολογίστηκε μια μη ζημιογόνος τιμή για τον ενωσιακό κλάδο παραγωγής του ομοειδούς προϊόντος. Η μη ζημιογόνος τιμή καθορίστηκε με την προσθήκη του ανωτέρω περιθωρίου κέρδους του 8,3 % στο κόστος παραγωγής κατά τη διάρκεια της ΠΕ από το δείγμα παραγωγών της Ένωσης. (169) Στη συνέχεια καθορίστηκε η αναγκαία αύξηση τιμής με βάση τη σύγκριση της μέσης σταθμισμένης τιμής εισαγωγής των συνεργαζόμενων παραγωγών-εξαγωγέων του δείγματος στη ΛΔΚ, όπως καθορίστηκε για τους υπολογισμούς της υποτιμολόγησης και της μέσης σταθμισμένης μη ζημιογόνου τιμής του ομοειδούς προϊόντος που πωλούσαν οι ενωσιακοί παραγωγοί του δείγματος στην αγορά της Ένωσης κατά τη διάρκεια της ΠΕ. Ακολούθως, τυχόν διαφορές που προέκυψαν από αυτή τη σύγκριση εκφράστηκαν ως ποσοστό της μέσης σταθμισμένης αξίας CIF της εισαγωγής. 7.2. Προσωρινά μέτρα (170) Με βάση τα προαναφερθέντα, και σύμφωνα με το άρθρο 7 παράγραφος 2 του βασικού κανονισμού, θα πρέπει να επιβληθούν προσωρινά μέτρα αντιντάμπινγκ στις εισαγωγές ηλιακών υαλοπινάκων καταγωγής ΛΔΚ, στο επίπεδο του χαμηλότερου περιθωρίων ντάμπινγκ και περιθωρίου ζημίας, σύμφωνα με τον κανόνα του χαμηλότερου δασμού. (171) Με βάση τα ανωτέρω, οι δασμοί αντιντάμπινγκ καθορίστηκαν με τη σύγκριση των περιθωρίων εξάλειψης της ζημίας και των περιθωρίων ντάμπινγκ. Κατά συνέπεια, οι προσωρινοί συντελεστές δασμού αντιντάμπινγκ, εκφρασμένοι σε τιμή CIF στα σύνορα της Ένωσης, πριν από την καταβολή του δασμού, είναι οι ακόλουθοι: Εταιρεία Περιθώριο ντάμπινγκ Περιθώριο ζημίας Προσωρινός δασμός αντιντάμπινγκ Όμιλος Xinyi 74,0 % 39,3 % 39,3 % Όμιλος Hehe 75,3 % 32,3 % 32,3 % Όμιλος Flat Glass 86,2 % 42,1 % 42,1 % Henan Yuhua 31,9 % 17,1 % 17,1 % Άλλες συνεργασθείσες εταιρείες 79,8 % 38,4 % 38,4 % Όλες οι άλλες εταιρείες 86,2 % 42,1 % 42,1 % (172) Οι ατομικοί συντελεστές δασμού αντιντάμπινγκ που προσδιορίζονται στον παρόντα κανονισμό καθορίστηκαν με βάση τις διαπιστώσεις της παρούσας έρευνας. Επομένως, οι δασμοί αυτοί αντικατοπτρίζουν την κατάσταση που διαπιστώθηκε κατά τη διάρκεια της εν λόγω έρευνας όσον αφορά τις εν λόγω εταιρείες. Οι εν λόγω δασμολογικοί συντελεστές (σε αντίθεση με τον δασμό σε επίπεδο χώρας που ισχύει για «όλες τις άλλες εταιρείες») εφαρμόζονται, επομένως, αποκλειστικά στις εισαγωγές του υπό εξέταση προϊόντος καταγωγής των εμπλεκόμενων χωρών, το οποίο έχει παραχθεί από τις εταιρείες και, άρα, από τις αναφερόμενες συγκεκριμένες νομικές οντότητες. Το εισαγόμενο υπό εξέταση προϊόν που παραγόταν από κάθε άλλη εταιρεία που δεν κατονομάζεται ρητώς στο διατακτικό του παρόντος κανονισμού με την επωνυμία και τη διεύθυνσή της, συμπεριλαμβανομένων των οντοτήτων που συνδέονται με τις εταιρείες που αναφέρονται ρητώς, δεν μπορεί να επωφεληθεί από τους εν λόγω συντελεστές και υπόκειται στον δασμολογικό συντελεστή που εφαρμόζεται σε «όλες τις άλλες εταιρείες». Δεδομένου ότι υπήρχε υψηλό επίπεδο συνεργασίας από μέρους των παραγωγών-εξαγωγέων (άνω του 80 %, βλ. αιτιολογική σκέψη 15 ανωτέρω), αυτός ο συντελεστής δασμού βασίζεται στο υψηλότερο ατομικό περιθώριο ζημίας που καθορίστηκε για τους παραγωγούς-εξαγωγείς του δείγματος. Ο δασμός που εφαρμόζεται σε «άλλες συνεργασθείσες εταιρείες» βασίζεται στον μέσο σταθμισμένο όρο των εξαγωγέων του δείγματος και εφαρμόζεται σε όλες τις συνεργασθείσες εταιρείες που δεν συμμετείχαν στο δείγμα (εκτός από τη Henan Yuhua, η οποία υπόκειται σε ατομικό δασμό μετά από αίτημά της για ατομική εξέταση (βλ. αιτιολογική σκέψη 48 ανωτέρω). (173) Κάθε αίτηση για την εφαρμογή αυτών των ατομικών συντελεστών δασμών αντιντάμπινγκ για κάθε εταιρεία (π.χ. μετά από αλλαγή της εταιρικής επωνυμίας ή τη δημιουργία νέων εταιρειών παραγωγής ή πώλησης) πρέπει να αποστέλλεται στην Επιτροπή (7) μαζί με όλα τα σχετικά στοιχεία, και ιδίως κάθε μεταβολή των δραστηριοτήτων της εταιρείας ως προς την παραγωγή, τις εγχώριες και τις εξαγωγικές πωλήσεις, η οποία συνδέεται για παράδειγμα με αυτήν την αλλαγή της επωνυμίας ή την αλλαγή των εν λόγω οντοτήτων παραγωγής και πωλήσεων. Εάν κριθεί σκόπιμο, ο κανονισμός θα τροποποιείται αναλόγως, με την επικαιροποίηση του καταλόγου των εταιρειών οι οποίες επωφελούνται από ατομικούς δασμολογικούς συντελεστές. 7.3. Τελικές διατάξεις (170) Για λόγους χρηστής διοίκησης, θα πρέπει να ταχθεί προθεσμία εντός της οποίας τα ενδιαφερόμενα μέρη που αναγγέλθηκαν εντός της προθεσμίας που οριζόταν στην ανακοίνωση για την έναρξη διαδικασίας, θα μπορούν να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση. Τα συμπεράσματα σχετικά με την επιβολή προσωρινών δασμών είναι προσωρινά και μπορεί να τροποποιηθούν κατά το οριστικό στάδιο της έρευνας. Επιπλέον, πρέπει να αναφερθεί ότι τα συμπεράσματα σχετικά με την επιβολή δασμών που διατυπώνονται για τους σκοπούς του παρόντος κανονισμού είναι προσωρινά και, ενδεχομένως, θα πρέπει να επανεξεταστούν για την επιβολή τυχόν οριστικών μέτρων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Επιβάλλεται προσωρινός δασμός αντιντάμπινγκ στις εισαγωγές ηλιακών υαλοπινάκων που αποτελούνται από θερμικά επιβελτιωμένο κοινό επίπεδο γυαλί, με περιεκτικότητα σε σίδηρο λιγότερο από 300 ppm, ηλιακής διαπερατότητας άνω του 88 % (μετρούμενης σύμφωνα με το ΑΜ1,5 300-2 500 nm), με αντοχή στη θερμότητα έως 250 °C (μετρούμενη σύμφωνα με το πρότυπο EN 12150), αντοχή στο θερμικό σοκ Δ 150 Κ (μετρούμενη σύμφωνα με το πρότυπο EN 12150) και με μηχανική αντοχή 90 N/mm2 ή ανώτερη (μετρούμενη σύμφωνα με το πρότυπο EN 1288-3), οι οποίοι υπάγονται επί του παρόντος στον κωδικό ΣΟ ex 7007 19 80 (κωδικός TARIC 7007198010), καταγωγής Λαϊκής Δημοκρατίας της Κίνας. 2. Οι συντελεστές του προσωρινού δασμού αντιντάμπινγκ που εφαρμόζονται επί της καθαρής τιμής «ελεύθερο στα σύνορα» της Ένωσης, πριν από την καταβολή του δασμού, του προϊόντος που περιγράφεται στην παράγραφο 1 και παράγεται από τις εταιρείες που απαριθμούνται κατωτέρω, είναι οι ακόλουθοι: Εταιρεία Προσωρινός δασμός αντιντάμπινγκ Πρόσθετος κωδικός TARIC Xinyi PV Products (Anhui) Holdings Ltd 39,3 % B943 Zhejiang Hehe Photovoltaic Glass Technology Co., Ltd 32,3 % B944 Zhejiang Jiafu Glass Co., Ltd; Flat Solar Glass Group Co., Ltd; Shanghai Flat Glass Co., Ltd 42,1 % B945 Henan Yuhua New Material Co., Ltd 17,1 % B946 Άλλες συνεργασθείσες εταιρείες που απαριθμούνται στο παράρτημα I 38,4 % Όλες οι άλλες εταιρείες 42,1 % B999 3. Η εφαρμογή των ατομικών δασμολογικών συντελεστών που καθορίζονται για τις αναφερόμενες στην παράγραφο 2 εταιρείες εξαρτάται από την προσκόμιση στις τελωνειακές αρχές των κρατών μελών έγκυρου εμπορικού τιμολογίου, το οποίο πρέπει να ικανοποιεί τις απαιτήσεις που καθορίζονται στο παράρτημα ΙΙ. Εάν δεν προσκομιστεί το εν λόγω τιμολόγιο, εφαρμόζεται ο δασμός που ισχύει για όλες τις άλλες εταιρείες. 4. Η θέση σε ελεύθερη κυκλοφορία στην Ένωση του προϊόντος που αναφέρεται στην παράγραφο 1 εξαρτάται από την παροχή εγγύησης ίσης με το ποσό που αντιστοιχεί στον προσωρινό δασμό. 5. Εφαρμόζονται οι διατάξεις που ισχύουν για τους τελωνειακούς δασμούς, εκτός εάν ορίζεται διαφορετικά. Άρθρο 2 1. Με την επιφύλαξη του άρθρου 20 του κανονισμού (ΕΚ) αριθ. 1225/2009, τα ενδιαφερόμενα μέρη μπορούν να ζητήσουν την κοινοποίηση των ουσιωδών πραγματικών περιστατικών και του σκεπτικού βάσει των οποίων εκδόθηκε ο παρών κανονισμός, να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή ή/και από τον σύμβουλο ακροάσεων για τη ΓΔ Εμπορίου, εντός ενός μηνός από την ημερομηνία έναρξης ισχύος του παρόντος κανονισμού. 2. Δυνάμει του άρθρου 21 παράγραφος 4 του κανονισμού (ΕΚ) αριθ. 1225/2009, τα ενδιαφερόμενα μέρη μπορούν να υποβάλουν παρατηρήσεις σχετικά με την εφαρμογή του παρόντος κανονισμού εντός ενός μηνός από την ημερομηνία της έναρξης ισχύος του. Άρθρο 3 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Το άρθρο 1 του παρόντος κανονισμού εφαρμόζεται για περίοδο έξι μηνών. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 26 Νοεμβρίου 2013.

Classification Labels:
986
703
36
1164
249

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 539
956
614
1362
c_964c9649
11

EuroVoc IDs (Expanded): 539
956
614
1362
c_964c9649
11

Dataset Source: meu

Split: test